USUL UNDI PERCAYA KEPADA MAHATHIR TINDAKAN NODAI KONSENSUS PERALIHAN KUASA

Sama ada usul undi percaya kepada Perdana Menteri benar-benar akan berlaku atau cuma sekadar spekulasi, tetapi itulah yang menjadi perbualan hangat di arena politik negara kebelakangan ini.
Dikatakan usul tersebut akan dibentangkan dalam sesi Parlimen pada Mac ini dengan tujuan memberi mandat kepada Tun Mahathir Mohamad terus duduk di kerusi empuk Perdana Menteri dengan pendapatan lebih RM100 ribu sebulan sehingga habis penggal atau sampai tahun 2023.
Sehingga ini tidak dipastikan siapa yang akan membawa usul itu, namun beberapa pihak yang rapat dengan Tun Mahathir tidak menolak kemungkinan tersebut.
Pas, melalui Setiausaha Agungnya, Takiyuddin Hassan setakat ini adalah antara yang paling awal menyatakan sokongan terhadap usul percaya kepada Perdana Menteri itu.
Perlukah usul percaya kepada Perdana Menteri dibentangkan di Parlimen?
Untuk makluman, PH berjaya membentuk kerajaan selepas menumbangkan BN pada PRU14 lalu adalah melalui gabungan sokongan PKR, DAP, Amanah, Bersatu serta Warisan.
Berdasarkan kedudukan terkini, termasuk penghijrahan 13 Ahli Parlimen UMNO yang melompat menyertai Bersatu, PH sekarang memiliki 139 sokongan Ahli Parlimen daripada jumlah keseluruhan 222 Ahli Parlimen.
Dalam erti kata lain, kedudukan PH sebagai kerajaan dan keberadaan Tun Mahathir sebagai Perdana Menteri adalah stabil dan tidak tergugat sama sekali.
Lalu, untuk apa usul undi percaya mahu dibentangkan?
Usul undi percaya itu, jika menjadi kenyataan, tidak lain hanyalah ilham daripada cetusan hati yang tamak, dengki, dan iri hati golongan pengampu Tun Mahathir semata-mata.
Mereka tamak kerana tidak puas-puas mahu menggondol nikmat daripada kedudukan Tun Mahathir sebagai Perdana Menteri, sambil dengki dan iri hati kepada Anwar Ibrahim yang sudah pun dinamakan sebagai pengganti.
Mereka ternampak semakin bimbang dan mulai sesak nafas dengan tempoh peralihan kuasa daripada Tun Mahathir kepada Anwar yang hampir tiba, seolah-olah merasakan dunia akan kiamat selepas Malaysia memperolehi Perdana Menteri baru nanti.
Maka, usul undi percaya itu adalah usaha terbaru mereka untuk melanjutkan tempoh Tun Mahathir sehingga habis penggal setelah pelbagai desakan serta hasutan agar Anwar mengemukakan usul undi tidak percaya sepertinya tidak mungkin menjadi kenyataan dan telah membuahkan kekecewaan.
Bagi Anwar, tiada keperluan sama sekali untuk beliau mengemukakan usul undi tidak percaya kepada Tun Mahathir kerana janji konsensus mengenai peralihan kuasa kepadanya sudah pun dipersetujui sebelum PRU14 lagi.
Menjelang dua tahun Tun Mahathir memegang jawatan Perdana Menteri pada Mei ini, Anwar hanya perlu sedikit bersabar menanti peralihan kuasa dilaksanakan dengan aman, tertib serta mengikut janji yang sudah dipersetujui itu.
Dalam aspek lain, hendaklah juga disedari bahawa berikutan konsensus peralihan kuasa sudah pun dimuktamadkan dalam PH, membawa usul undi percaya dengan tujuan melanjutkan tempoh Tun Mahathir menjadi Perdana Menteri sehingga habis penggal adalah jelas suatu cubaan mencabuli serta mengengkari perjanjian itu.
Dalam perjanjian peralihan kuasa itu, telah dinyatakan bahawa Tun Mahathir hanyalah Perdana Menteri sementara sehingga Anwar dibebaskan daripada penjara dan mendapat pengampunan penuh daripada Yang Dipertuan Agong.
Secara tidak langsung perjanjian itu bermaksud Tun Mahathir bukanlah Perdana Menteri sehingga habis penggal, tetapi cuma untuk sebahagian penggal dan mesti melakukan serah kuasa kepada Anwar sebelum tibanya PRU15.
Termasuk Tun Mahathir dan pengampu-pengampunya, susahkah mahu memahami konsensus perjanjian itu?
Bagaimanapun, untuk mengelakkan kemungkinan usul percaya itu daripada menjadi kenyataan dan merisikokan PH jadi berantakan akhirnya, tanggungjawab kini terletak di tangan Majlis Presiden untuk setidak-tidaknya sebelum Mac ini, mesti menetapkan tarikh khusus peralihan kuasa dengan segera.
Hanya setelah adanya tarikh khusus peralihan kuasa saja yang dapat mengelakkan usul undi percaya itu daripada dibawa oleh sesiapa di Parlimen Mac ini.
(ShahbudinHusin 31/01/2020)

0

0

votes
Article Rating
Kongsikan artikel ini


PPSMI MENYERLAHKAN CIRI MAHARAJA MAHATHIR?

Dahulu, ketika 1MDB menjadi isu hangat, Zaid Ibrahim (sekarang Pengerusi DAP Kelantan) pernah melabelkan Najib Razak memimpin negara bak seorang maharaja.
Najib dilabelnya sedemikian kerana dilihat mentadbir negara ini secara berkuasa penuh, tak boleh ditegur dan sesiapa yang menentangnya akan segera dipecat atau disingkirkan.
Daripada satu segi, terutama ketika itu, kata-kata Zaid itu memang ada benarnya.
Itulah juga salah satu sebab mengapa keinginan rakyat menumbangkan BN dan menyingkirkan Najib begitu kuat.
Tetapi, setelah 20 bulan PH menjadi kerajaan dan Tun Mahathir Mohamad menjadi Perdana Menteri, apa sudah jadi sekarang?
Ciri-ciri maharaja yang sebelumnya ada pada Najib, nampaknya telah mula mencambah dalam diri Perdana Menteri yang bernama Tun Mahathir.
Walaupun sifat maharaja itu sebenarnya telah wujud ketika era 22 tahun pemerintahan Tun Mahathir sebelum ini, tetapi tentulah tidak disangka setelah maharaja disingkirkan pada PRU14 dengan nafas reformasi dan semangat Malaysia Baru, kini muncul lagi seorang maharaja baru.
Cara Tun Mahathir melaksanakan dasar PPSMI yang diumumkannya semalam betul-betul menampakkan ciri seorang maharaja.
Ini kerana bukan saja perkara itu tidak pernah dibincangkan dalam mesyuarat kabinet, malah diumumkan oleh Tun Mahathir yang hanya bertaraf pemangku Menteri Pendidikan.
Lebih daripada itu, mengembalikan dasar PPSMI yang pernah dibatalkan pada 2012 juga bukan sebahagian daripada manifesto PH dalam PRU14 lalu.
Sementara banyak janji manifesto PRU14 belum tertunai, tidak dilaksanakan dan diabaikan begitu saja, melaksanakan PPSMI yang bukan sebahagian janji pilihanraya dan tidak pernah dibincangkan dalam kabinet, tentulah hanya seorang pemimpin yang bersifat maharaja saja mampu melaksanakannya.
Lantaran sifat maharaja itu, maka tidak menghairankan jika yang dijanji adalah pemansuhan tol, namun yang dilaksanakan akhirnya adalah pemanjangan lagi tempoh konsesi selama 20 tahun sehingga tahun 2058.
Dengan ciri-ciri maharaja yang kian menyerlah itu, selagi Tun Mahathir ada di kerusi Perdana Menteri, janganlah diharap terlalu tinggi terhadap janji-janji lalu akan dilaksanakan.
Bukan saja janji tidak dilaksana, malah pembaharuan dalam kerajaan sebagaimana yang dilaung-laungkan sebelum ini, selagi ada Perdana Menterinya bernama Tun Mahathir, hanyalah pemanis kata untuk mendapat sokongan semata-mata.
Dalam diri Tun Mahathir ternampak tiada keinginan sama sekali untuk melaksanakan segala janji dan pembaharuan itu, yang diingininya lebih untuk kembali kepada ciri-ciri PM4 dahulu.
Sebagaimana semasa PM4 dulu beliau banyak berjanji memilih penggantinya, sekarang pun pengganti yang sudah dipersetujui masih kabur lagi untuk menjadi realiti.
Maka, apa lagi yang boleh kita harapkan selagi maharaja ini memimpin negara kita?
(ShahbudinHusin 01/02/2020)

0

0

votes
Article Rating
Kongsikan artikel ini


ANWAR YANG PEMAAF, SABAR, BERTOLAK ANSUR SERTA RENDAH DIRI

Di sebalik ketidaktentuan berhubung tarikhnya menjadi Perdana Menteri, malah dengan ura-ura terbaru wujudnya Pakatan Nasional yang bermakna Tun Mahathir Mohamad mahu memungkiri terus janji peralihan kuasa terhadapnya, Anwar Ibrahim tetap menunjukkan sikap terpujinya.
Katanya, beliau tidak kisah menunggu enam bulan lagi janji peralihan kuasa itu menjadi kenyataan iaitu sehingga November atau selepas Sidang Apec sebagaimaha yang dimahukan oleh Tun Mahathir baru-baru ini.
Dalam temu bual dengan Reuters, Presiden PKR itu berkata, sebelum ini pun beliau sudah menunggu selama 20 tahun.
“Kamu sudah menanti 20 tahun, melanjutkannya enam bulan lagi sebenarnya bukan masalah,” tambah beliau.
Pakatan Nasional adalah gabungan baru yang diura-urakan mahu diwujudkan oleh Tun Mahathir bersama UMNO dan Pas bagi memanjangkan lagi tempohnya memegang jawatan Perdana Menteri.
Gabungan baru, mengikut perancangannya akan mengenepikan PKR, DAP dan Amanah serta Tun Mahathir tidak terikat lagi dengan janji menyerahkan jawatan Perdana Menteri kepada Anwar.
Bermakna dalam hal ini Anwar bukan saja menunjukkan sikap sabarnya, malah juga rendah diri terhadap Tun Mahathir dan janji peralihan kuasa yang melibatkan dirinya.
Daripada Mei 2020 yang sepatutnya iaitu genap dua tahun selepas Tun Mahathir memegang jawatan itu, ia kini dilanjutkan enam bulan lagi sehingga November depan atas permintaan Tun Mahathir sendiri.
Yang penting di sini, dengan kesediaan Anwar bertolak ansur sehingga November, ia dengan sendirinya menunjukkan Presiden PKR itu bukanlah gelojoh untuk menjadi Perdana Menteri, malah sedia bersabar demi kebaikan PH dan masa depan negara ini.
Selama ini, Anwar dikenali sebagai seorang yang amat pemaaf dan ramai musuh politik atau mereka yang bermusuh dengannya telah dimaafkannya.
Kemuncak sikap pemaafnya ialah bila beliau sedia berdamai dengan Tun Mahathir yang pernah memecat, memenjara dan menyebabkannya dipukul hampir setengah mati dalam lokap polis.
Terbukti kini, selain pemaaf, Anwar juga penyabar, tidak gelojoh dan rendah diri.
Orang sebeginikah yang ingin dikhianati lagi oleh Tun Mahathir?
(ShahbudinHusin 06/02/2020)

0

0

votes
Article Rating
Kongsikan artikel ini


KENAPA HADI ASYIK MEROYAN SOAL PERALIHAN KUASA? NYANYUK ATAU LUPA MAKAN UBAT?

Meskipun sudah kerapkali diperingatkan bahawa hal peralihan kuasa adalah urusan PH dan tiada kena mengena dengan Pas, Hadi Awang, selang dua tiga hari sekali, pasti meroyan berkaitan perkara itu.
Ada-ada saja cecehan yang lebih menampakkan kedengkiaan dan ketakutan Hadi kepada Anwar Ibrahim daripada menjadi Perdana Menteri ditimbulkannya, sambil menampakkan kerjaya barunya sekarang ini sebagai penjiat kepada Tun Mahathir Mohamad.
Sedar tak sedar, Hadi sebenarnya adalah pemimpin yang paling banyak bercakap mengenai peralihan kuasa dan kekerapannya itu mengalahkan pemimpin dalam PH sendiri.
Tidakkah ini pelik?
Duduk sebagai pembangkang dan ada Muafakat Nasional, tapi lebih sibuk tentang peralihan kuasa dalam PH?
Tok Guru ni dah nyanyuk atau lupa makan ubat?
Dalam bebelan terbarunya, selain barangkali sudah buat kali yang ke 1001 menyatakan sokongan kepada Tun Mahathir agar kekal di kerusi Perdana Menteri sehingga habis penggal, beliau sekali lagi menyatakannya perkara itu.
Kali ini, oleh kerana tempoh peralihan kuasa semakin hampir menjadi kenyataan, beliau mencadangkan agar Anwar membuat usul undi tidak percaya di Parlimen.
“Pihak yang nak sangat jadi PM ni, buat undi tak percayalah kepada Tun Mahathir,” katanya.
Kesian Tok Guru Hadi ini, ada ilmu agama, mengajar pula di sana sini, tetapi hati penuh dengan perasaan hasad dan dengki.
Apa agaknya yang diperolehinya daripada membaca Al-Quran setiap hari?
Tidakkah Hadi tahu, soal peralihan kuasa kepada Anwar adalah perjanjian dalam PH yang sudah pun dipersetujui oleh Tun Mahathir sendiri sejak sebelum PRU14 lagi, di mana ketika itu beliau tengah asyik mahsyuk berdakap mesra dengan UMNO dan Najib Razak.
Tidak sekadar itu, ketika itu juga, Hadi sibuk melabel Tun Mahathir dengan pelbagai kata-kata penghinaan seperti sudah tua, kitar semula dan lebih layak menjadi doktor di klinik 1Malaysia berbanding menjadi Perdana Menteri.
Oleh kerana ia sudah ada dalam perjanjian, tiada keperluan untuk Anwar membuat usul tidak percaya kepada Perdana Menteri, sebaliknya yang perlu ialah menunggu tarikh serah kuasa itu ditetapkan yang masanya mungkin tidak berapa lama lagi.
Tambahan pula, Tun Mahathir sudah pun mencecah usia 95 tahun, berapa sangatlah lagi boleh hidup di dunia ini?
Jika Anwar boleh bersabar, mengapa Hadi pula yang tidak sabar-sabar sehingga mencadangkan usul undi tak percaya diadakan?
Yang pelik dengan Hadi ini, dulu bukan main menghina Tun Mahathir, kenapa sekarang menjilat semula orang yang pernah dihina dahulu?
Kenapa sibuk-sibuk dengan urusan peralihan kuasa dalam PH yang tiada kena mengena dengannya?
Lagi pun, bukankah Pas sudah ada kerjasama dengan UMNO melalui Muafakat Nasional dan kenapa tidak Hadi tumpukan saja perhatian dan tenaganya kepada gabungan itu sepenuhnya?
Atau lebih baik tumpu saja kepada dua tiga bini yang ada sekarang ini?
(ShahbudinHusin 02/02/2020)

0

0

votes
Article Rating
Kongsikan artikel ini


PEMBENTUKAN KERAJAAN BARU, BENARKAH ZAHID HAMIDI DIBERI MASA HINGGA 7 FEB UNTUK SETUJU?

Selain usul undi percaya kepada Tun Mahathir Mohamad bagi tujuan mengekalkannya sebagai Perdana Menteri sehingga habis penggal, isu lain yang turut menjadi bualan hangat ketika ini ialah pembentukan kerajaan baru yang menggabungkan Bersatu, Pas dan UMNO.
Dikatakan pembentukan kerajaan baru ini adalah usaha yang cuba dilakukan oleh Tun Mahathir untuk terus kekal berkuasa sehingga habis penggal, sekaligus mengengkari janji peralihan kuasa kepada Anwar Ibrahim.
Pembentukan kerajaan baru dengan sokongan UMNO dan Pas itu dengan sendirinya bermakna Tun Mahathir akan mengenepikan PKR, DAP dan Amanah sebagai rakan kongsi yang meletakkan dirinya sebagai Perdana Menteri melalui PH selepas kemenangan dalam PRU14 lalu.
Kerajaan baru yang diusahakan itu selain merupakan gabungan Bersatu, UMNO dan Pas, ia juga adalah melibatkan kumpulan Azmin Ali dalam PKR, Warisan serta sebahagian daripada GPS di Sarawak.
Sehingga ini Pas dikatakan sudah pun menyatakan persetujuan akan bersama gabungan baru itu, manakala lain-lain entiti masih lagi dijalankan usaha yang gigih bagi tujuan itu.
Tumpuan utama Tun Mahathir, selepas mendapat sokongan Pas ialah mendapatkan sokongan sepenuhnya daripada UMNO yang memiliki 39 jumlah Ahli Parlimen.
Keyakinan Tun Mahathir ialah jika blok UMNO berjaya dipautnya, memujuk yang lain-lain untuk turut bersama dalam kerajaan baru itu akan menjadi lebih mudah lagi.
Bagi tujuan tersebut, Presiden UMNO, Zahid Hamidi dan beberapa pemimpin kanan UMNO telah lebih awal dipujuk untuk bersetuju dengan usaha pembentukan kerajaan baru yang akan membawa balik parti itu ke persada kuasa semula.
Namun, yang lebih penting sebenarnya ialah dengan kembalinya UMNO berada dalam kuasa semula, kes-kes mahkamah yang dihadapi oleh beberapa pemimpin UMNO dengan sendirinya ada jalan penyelesaiannya yang mudah baginya.
Dalam erti kata lain, keinginan bersama dengan Tun Mahathir membentuk kerajaan baru ini bukan berdasarkan apa-apa asas perjuangan, sebaliknya hanya untuk menyelamatkan diri semata-mata.
Tun Mahathir ingin menyelamatkan dirinya agar dapat melahab kuasa dengan lebih lama lagi, manakala mereka yang ada kes mahkamah dapat mengelakkan daripada menjadi penghuni penjara.
Tugas Zahid Hamidi dikatakan adalah mendapatkan sokongan Ketua-Ketua UMNO Bahagian agar setuju memberi mandat sepenuhnya kepada pucuk pimpinan parti membuat sebarang keputusan berhubung pembentukan kerajaan baru itu.
Dengan adanya persetujuan itu, sebarang keputusan yang akan diputuskan oleh pucuk pimpinan UMNO untuk bekerjasama dengan Tun Mahathir akan menjadi keputusan parti.
Dalam hal ini, Zahid Hamidi diberitakan diberi masa sehingga 7 Februari ini untuk memaklumkan kepada Tun Mahathir sama ada berjaya memperolehi persetujuan tersebut atau sebaliknya.
Zahid Hamidi bersama beberapa pimpinan utama UMNO ketika ini difahamkan sedang giat menemui Ketua-Ketua UMNO Bahagian bagi mendapatkan persetujuan tersebut.
Tun Mahathir dikatakan memerlukan persetujuan itu selewat-lewatnya 7 Februari ini kerana beliau merancang untuk mengumumkan pembentukan kerajaan baru itu sebelum akhir Februari iaitu sebelum Majlis Presiden PH membuat sebarang ketetapan berkenaan tarikh peralihan kuasa kepada Anwar.
Rancangan bekerjasama ini bagaimanapun akan mengenepikan sama sekali Najib Razak dan mereka yang bersamanya kerana Tun Mahathir difahamkan bukan saja tidak sedia sama sekali bekerjasama dengan bekas Perdana Menteri itu, malah ingin memastikan penjara adalah destinasi muktamadnya selepas ini.
Berjayakah Zahid Hamidi memberi berita gembira kepada Tun Mahathir menjelang 7 Februari ini?
Apakah Najib dan kumpulannya hanya akan berdiam diri saja?
Jika Zahid Hamidi memutuskan UMNO akan bekerjasama dengan Tun Mahathir, tidak mungkinkah ada Ahli Parlimen UMNO, seperti Najib dan beberapa yang lain misalnya, akan mengisytiharkan diri mereka sebagai Ahli Parlimen Bebas lantaran menolak kerjasama tersebut?
(ShahbudinHusin 02/02/2020)

0

0

votes
Article Rating
Kongsikan artikel ini


ADAKAH UMNO SUKA DITIPU MAHATHIR?

Selain Najib Razak yang bakal menjadi halangan untuk UMNO bekerjasama dengan Tun Mahathir Mohamad membentuk sebuah kerajaan baru yang tujuan utamanya hanyalah mengekalkan “situa” itu lebih lama sebagai Perdana Menteri, rintangan lain ialah majoriti ahli-ahli UMNO nampaknya tidak bersetuju dengan kerjasama itu.
Beberapa pemimpin UMNO peringkat bahagian yang diminta pendapat mereka, rata-rata menolak penggabungan atau kerjasama dengan Pengerusi Bersatu itu.
Kata mereka, untuk apa UMNO mahu bekerjasama yang tujuannya hanya untuk mengekalkan lagi Tun Mahathir sebagai Perdana Menteri, sedangkan beliau bukan saja pernah menghina parti itu, malah menumbangkannya pada PRU14 lalu?
Apa bodoh sangat pemimpin UMNO yang mahu bekerjasama dengan Tun Mahathir itu?
Di mana prinsip, maruah serta harga diri mereka yang mengetuai UMNO sekarang ini?
Pemimpin yang diminta pendapat itu juga hairan jika pemimpin atasan UMNO begitu mudah percaya kepada Tun Mahathir yang sebenarnya hanya ingin menyelamatkan dirinya daripada akur kepada janji peralihan kuasa kepada Anwar Ibrahim yang pada asasnya adalah dipersetujuinya sendiri.
Lagi pun, tambah mereka, jika PH pun ditipunya, janji manifesto juga ditipu, PKR turut ditipu di mana senarai menteri yang dicadang tidak dipilihnya dan Anwar mungkin bakal ditipu dengan janji peralihan kuasa yang mahu diengkari, untuk apa UMNO sedia menadah muka untuk ditipu sama oleh Tun Mahathir?
Apakah jaminannya setelah dirinya selamat nanti, pemimpin UMNO yang menyelamatkannya itu tidak ditipunya juga?
Sepatutnya, tambah mereka, jika pun Tun Mahathir ingin mengengkari janji peralihan kuasa kepada Anwar itu, UMNO jangan terlibat sama sekali dan membiarkan saja perkara itu berlaku dalam kerangka PH semata-mata.
Ini kerana, kalau Tun Mahathir mungkir terhadapnya janji itu, yang untung akhirnya ialah UMNO juga.
Tetapi, dengan sedia bekerjasama, belum tentu UMNO akan mendapat untung, sebaliknya yang pasti untung hanyalah Tun Mahathir, anak-anak serta kroninya saja.
Dalam pada itu, pemimpin peringkat bahagian itu juga melihat peluang UMNO bersama parti-parti pembangkang lain untuk menang PRU akan datang adalah cerah berdasarkan keputusan PRK Tanjung Piai dan Kimanis, baru-baru ini.
Oleh itu, tegas mereka, adalah lebih baik UMNO bersabar sedikit menunggu ketibaan PRU15 akan datang yang tempohnya bukanlah lama sangat daripada sekarang.
Meskipun mereka turut menyedari penyelesaian kes mahkamah yang dihadapi oleh Zahid Hamidi adalah umpan untuk menjadikan kerjasama itu sebagai kenyataan, mereka juga mahu pemimpin parti Melayu terbesar itu tidak mudah menjual maruah semata-mata untuk menyelamatkan diri sendiri.
Jika itu yang berlaku, mereka yakin, UMNO selepas ini akan lebih ditolak dan tidak dipercayai lagi oleh rakyat.
Tambahan lagi, ujar mereka juga, parti Tun Mahathir adalah parti kecil dengan jumlah keahlian sekitar 300 ribu berbanding ahli UMNO lebih 3 juta ramainya.
Dengan demikian, kenapa mahu dibiarkan ular lidi menelan ular sawa?
Sehubungan itu, pendirian ahli UMNO akar umbi ialah menolak sebarang bentuk kerjasama bagi membentuk kerajaan baru yang menjadi bualan sekarang dan mahu UMNO terus berjuang serta melawan PH dan Tun Mahathir dalam PRU15 akan datang.
(ShahbudinHusin 03/02/2020)

0

0

votes
Article Rating
Kongsikan artikel ini


ZAHID HAMIDI BERI 4 SEBAB UMNO TERPAKSA BEKERJASAMA DENGAN MAHATHIR

Saya amat malu hari ini kerana mempunyai seorang Presiden yang lemah dan tiada jati diri. Dato’ Sri Ahmad Zahid Hamidi hari ini tiba-tiba muncul dalam mesyuarat JK Perhimpunan Muafakat Nasional UMNO yang dipengerusikan oleh Dato’ Sri Tajuddin Abd Rahman. Didalam ucapan beliau, beliau telah menyatakan 4 sebab utama kenapa beliau mahu UMNO berkerjasama dengan Mahathir (Bukti Rakaman : https://t.me/lokmanadam/15583 :
1) Kita hendak jaga Muafakat Nasional, disebabkan PAS hendak kerjasama dengan Mahathir, UMNO kena ikut supaya kita tidak ketinggalan.
Jawapan Lokman : Umno adalah sebuah parti keramat yang berusia 72 tahun. Selama tempoh tersebut, UMNO sentiasa memimpin rakan-rakan komponen yang berkerjasama dengan kita. Sungguhpun sebagai seorang abang, kita boleh belajar dan berkerjasama dengan PAS dalam soal mendaulahkan Islam, namun adalah tidak masuk akal bahawa UMNO perlu mengikut PAS menyokong seorang diktator yang zalim dan meninggalkan Mantan Presiden UMNO yang sedang dianiaya oleh Mahathir. Tuan Guru Hj Hadi sendiri lebih tegas dengan Tun Mahathir dengan menyatakan bahawa sebarang kerjasama tidak boleh meninggalkan Dato Sri Najib yang kini mendapat sokongan rakyat. Kenyataan Zahid ini jelas membuktikan bahawa beliau adalah manusia yang suka menyalahkan orang lain demi menghalalkan tindakannya.
2) Kedua, Zahid kata kalau tidak berkerjasama dengan Mahathir, kita tak boleh selesaikan masalah Bossku.
Jawapn Lokman : Selepas guna nama Hj Hadi untuk menghalalkan tindakannya berunding dengan Mahathir, sekarang dia guna nama Bossku pula. Yang dia tidak cerita, perundingan dengan Mahathir hanyalah untuk menyelamatkan dirinya dari 87 pertuduhan dan kembali dalam kabinet. 33 pertuduhan yang beliau hadapi kini mendapat tawaran pilihan dengan hukuman lebih rendah. Ini juga boleh dianggap bukti jelas rundingan telah berlaku. Dari pertuduhan yang boleh membawa hukuman denda atau penjara 20 tahun setiap pertuduhan, kini tinggal denda atau penjara maximum 2 tahun sahaja. Bossku tidak pernah melantik Zahid menjadi perunding bagi menyelesaikan kes beliau. Malah Bossku meminta agar UMNO tidak melibatkan diri dengan kesnya, kerana beliau yakin beliau berada dipihak yang benar dan mampu membuktikannya dimahkamah jika mahkamah berlaku adil tanpa campurtangan politik.
3)Sekarang kuasa ditangan Mahathir. Sudah ada diatas meja seorang yang sangat berkuasa untuk mengharamkan UMNO.
Jawapan Lokman : Adakah disebabkan UMNO mahu diharamkan dan akaun UMNO telah dibekukan oleh diktator zalim bernama Mahathir, maka solusi yang mampu diambil oleh Zahid hanyalah dengan tunduk dan berkerjasama dengan Mahathir. Jika ini sahaja yang mampu Zahid lakukan, maka sewajarnya beliau melepaskan jawatan beliau sebagai Presiden UMNO. Lebih baik buat Pemilihan semula sekarang supaya ahli ada hak untuk memilih pasukan yang mahu menentang Mahathir atau pasukan yang mahu berkerjasama dengan Mahathir.
3) Kalau Umno nak diharamkan ada yang kata Ahli UMNO akan sertai PAS. Zahid kata, PAS dah belah Mahathir, kalau keluar UMNO masuk PAS pun sama sahaja.
Jawapan Lokman : Sekiranya UMNO diharamkan supaya ianya boleh menghalalkan penyokong Hishammuddin dan Zahid menyertai Mahathir, saya yakin lebih 90% ahli UMNO akan mengikut Dato’ Sri Najib untuk mengambilalih mana-mana parti lain. Jangan harap ahli dibawah mahu mengikut manusia bernama Mahathir atau mana-mana manusia yang boleh diperalat atau dikudakan oleh Mahathir. UMNO perlu pemimpin yang bersedia untuk lawan bagi membela nasib rakyat, bukan mereka yang sanggup berkompromi dengan penguasa demi menyelamatkan diri penjara dan mengejar jawatan dan habuan.
4) Zahid kata, beliau boleh guna kuasa veto untuk berkerjasama dengan Tun Mahathir. Sebaliknya beliau menyerahkan keputusan untuk dibuat oleh Majlis Kerja Tertinggi UMNO.
Jawapan Lokman : Memanglah beliau berani bentangkan dalam Majlis Kerja Tertinggi UMNO, kerana beliau yakin MT yang Pro Mahathir, yang dibawah payroll Hishammuddin, yang ditekan oleh SPRM dan LHDN melebihi separuh dari jumlah keseluruhan MT. Soalnya, kenapa tidak ikut perlembagaan? Ketika menyampaikan ucapan dasar Presiden UMNO semasa PAU 2019, dalam menit ke 28.25 – 28.28 https://youtu.be/G_nGjDgxEnw , beliau ada menyebut :
“Melalui Muafakat Nasional, kita tidak impikan perubahan kerajaan melalui *pintu belakang yang terbuka luas. Walaupun ketika ini pintu depan dan pintu belakang terbuka, kita tetap memilih pintu hadapan*. Kita akan bina kerajaan sendiri mengikut lunas-lunas demokrasi seperti termaktub dalam Perlembagaan Persekutuan. Sementara kita bersiap menunggu PRU ke-15, banyak perkara perlu kita selaraskan dalam Muafakat Nasional, Insyallah…
Ucapan Dasar Zahid ini telah dibahas dan diterima oleh Perwakilan Perhimpunan Agong UMNO secara sebulat suara. Sebarang usaha untuk mewujudkan kerajaan “Pintu Belakang”, gabungan dengan mana-mana parti sebelum pilihanraya umum ke 15 wajib mendapat kelulusan ahli akar umbi melalui Perhimpunan Agong Khas. Tindakan Zahid ini jelas telah melanggar disiplin parti dan mengenepikan suara akar umbi UMNO.
Dato’ Lokman Noor Bin Adam
Ahli Majlis Kerja Tertinggi UMNO
3hb Februari, 2020

0

0

votes
Article Rating
Kongsikan artikel ini


KOMPLOT JIJIK, MAHATHIR MESTI SEGERA DIUNDURKAN – EZAM

1. Pendedahan demi pendedahan yang berlaku beberapa hari ini hanya membuktikan satu hakikat – Tun Dr Mahathir Mohamad kembali bermain muslihat politik kotor seorang diktator yang mahu terus berkuasa dengan apa cara sekalipun.
2. Politik usang ala Machiavelli dimana matlamat menghalalkan cara digunapakai oleh diktator ini buat kesekian kalinya.
3. Makanya sehari dua ini negara ini dihidangkan dengan kisah pelik tapi benar. Terbaru rakaman audio dan pendedahan oleh pimpinan UMNO sendiri terhadap Presiden UMNO yang mengakui kewujudan komplot jijik antara Mahathir dan mereka.
4. Beberapa minggu sebelum ini Presiden PAS juga secara terbuka menyokong diktator ini untuk terus kekal berkuasa. Presiden PAS ini mencipta sejarah tersendiri menyokong seorang kleptokrat (PM 6) dan seorang diktator(PM 7) dalam waktu yang sama.Presiden PAS ini akan dikenang sebagai Presiden PAS paling hampas dalam sejarah.Jauh berbeza dengan ketegasan Presiden PAS terdahulu Almarhum Dato Ust Fadzil Nor terhadap diktator yang sama.
5. Ini semua gara2 permainan politik licik,jijik dan jahat diktator tua bernama Mahathir Mohamad.Menggunakan kuasa dengan taktik ancaman dan tawaran.Taktik standard bagi setiap diktator yang mahu terus kekal berkuasa.
6. Jangan lupa Kongres Maruah Melayu yang akhirnya menjadi Kongres yang hasilnya hanya menampilkan pemimpin2 melayu tiada maruah, skandal video seks, skandal rasuah helikopter hilang dan sebagainya. Pemimpin2 seperti ini adalah ramuan paling enak seorang diktator.
7. PKR parti paling besar dalam kerajaan di porak perandakan dengan taktik pecah dan perintah dengan menjadikan Timbalan Presiden dan beberapa pimpinan PKR bertukar status daripada pejuang rakyat kepada agen dan penjilat seorang diktator.
8. Sebelum negara menjadi semakin parah dan rakyat semakin melarat dengan permainan politik kotor diktator yang semakin menjadi2 ini, PH sebagai koalisi pemerintah wajib memperbetulkan keadaan negara ini.
9. Tun Mahathir mesti didesak untuk berundur. Dan berundur segera!
10. Apakah belum cukup peringatan rakyat di Tg Piai dengan kekalahan parti pemerntah paling besar dalam sejarah? Dan terbaru di Kimanis.
11.Kesabaran rakyat ada hadnya.
Mohamad Ezam Mohd Nor
4 Feb 2020, 10 Jamadil Akhir 1441H.

0

0

votes
Article Rating
Kongsikan artikel ini


PEMBENTUKAN KERAJAAN BARU, APA PENDIRIAN PH?

Berikutan pendedahan Ahli MT UMNO, Lokman Noor Adam semalam berhubung keinginan Ahmad Zahid Hamidi untuk membawa UMNO bekerjasama dengan Tun Mahathir Mohamad bagi membentuk sebuah kerajaan baru yang dinamakan Pakatan Nasional, beberapa persoalan kini mula menarik perhatian.
Pertama, apakah dengan pendedahan Lokman itu, pembentukan kerajaan baru tersebut akan tetap menjadi kenyataan?
Ataukah rancangan menubuhkan Pakatan Nasional itu sudah terbatal dengan sendirinya?
Apakah dalam mesyuarat MT UMNO 7 Februari ini, agenda pembentukan kerajaan baru tetap akan menjadi tajuk perbincangan?
Yang kedua, apakah pendirian Tun Mahathir Mohamad berhubung pendedahan Lokman itu?
Sediakah Tun Mahathir mengakui memang beliau yang mahu menarik UMNO bersama-sama mewujudkan kerajaan baru itu?
Dari segi logik, jika tiada lampu hijau daripada pihak Tun Mahathir, mustahil Zahid Hamidi dan UMNO yang terhegeh-hegeh mahu mewujudkan kerajaan baru itu.
Ini kerana asas pengwujudan kerajaan baru itu ialah untuk mengekalkan Tun Mahathir sebagai Perdana Menteri sehingga habis penggal dan meskipun Zahid Hamidi serta UMNO akan turut memperolehi manfaat daripadanya, manfaat terbesarnya ialah untuk Pengerusi Bersatu itu.
Dengan demikian, pelawaan atau usaha awal mesti datang daripada pihak Tun Mahathir.
Soalnya, apabila perkara ini terdedah lebih awal, apakah Tun Mahathir sedia mengakuinya?
Atau Tun Mahathir akan menafikannya untuk menyelamatkan kedudukannya bersama PH?
Ketiga, daripada sudut apa sekalipun, berikutan rancangan menubuhkan kerajaan baru itu bukan lagi rahsia dan sudah terdedah kepada umum, PH tidak boleh lagi sekadar berdiam diri begitu saja.
Apa sebenarnya pendirian PH berhubung perkembangan terbaru ini?
Oleh kerana yang dilibatkan secara langsung dalam pembentukan kerajaan Pakatan Nasional itu ialah Tun Mahathir dan Bersatu, salah satu ahli gabungan dalam PH, tidakkah ini sebetulnya memerlukan PH mengadakan mesyuarat tergempar dengan kadar segera?
Tidak mahukah PH mendengar sendiri penjelasan dan pengakuan sebenar daripada Tun Mahathir mengenai kerajaan baru itu?
Keempat, oleh kerana PKR, DAP dan Amanah serta PH nampaknya bakal ditinggalkan oleh Tun Mahathir untuk beralih kepada gabungan kekasih baru Pakatan Nasional yang merangkumi UMNO dan Pas, sedarkah mereka bahawa PH dalam diam-diam cuba dikhianati oleh Perdana Menteri sendiri?
Tidakkah, dalam kedaan ini, selain keikhlasan Tun Mahathir terhadap PH sangat-sangat dituntut, pembuktian keikhlasannya sepatutnya mesti diserlahkan dengan beliau bersetuju menetapkan tarikh peralihan kuasa dengan seberapa segera?
Wahai Majlis Presiden PH, mahu tunggu apa lagi, janganlah jadi ular sawa kenyang terlalu lama?
(ShahbudinHusin 04/02/2020)

0

0

votes
Article Rating
Kongsikan artikel ini


INI BUKAN MEMBENTUK KERAJAAN BARU, TAPI MEMBAWA LARI KERAJAAN SEDIA ADA UNTUK NAFSU PM LAMA

Mahu tidak mahu, harus diakui bahawa pembentukan kerajaan baru Pakatan Nasional yang hangat diperbualkan sekarang mesti didalangi atau setidak-tidaknya direstui oleh Tun Mahathir Mohamad sendiri.
Jika tanpa restu dan keinginan beliau, tentulah tidak mungkin ia mampu membuatkan Presiden UMNO, Zahid Hamidi yang ada 87 kes mahkamah jadi tertarik dengannya.
Perkiraan Zahid Hamidi untuk setuju dengan pelawaan membentuk kerajaan baru itu tidak sukar difahami kerana jika kes Guan Eng boleh digugurkan dan Azmin Ali boleh dilindungi dalam isu video seks sejenis, beliau tentu merasakan peluangnya dibebaskan oleh Tun Mahathir juga adalah cerah selepas ini.
Tetapi, fikir punya fikir, tindakan Tun Mahathir mahu membentuk kerajaan lain, sedangkan kerajaan PH sudah sedia wujud dan meletakkannya sebagai Perdana Menteri, ini memang sesuatu yang pelik.
Biasanya, orang yang mahu membentuk kerajaan baru adalah kerana dia ingin berkuasa dan mahu menjadi Perdana Menteri.
Sebaliknya, Tun Mahathir mengusahakan kerajaan Pakatan Nasional dalam kedudukan beliau sudah pun berada di kerusi Perdana Menteri melalui PH.
Dalam erti kata lain, tindakan ini bukanlah membentuk kerajaan baru sebenarnya, tetapi membawa lari kerajaan yang sedia ada bagi mengekalkan Perdana Menteri yang sama.
Tidakkah ini betul-betul pelik dan demi kuasa seseorang itu sanggup jadi munafik?
Malah, perbuatan ini adalah suatu pengkhianatan kepada pengundi yang memberi kemenangan kepada PH dalam PRU14 lalu.
Tujuan kerajaan baru ini bukanlah demi agama atau demi Melayu, tetapi semata-mata kerana nafsu ingin berkuasa Tun Mahathir sentiasa lapar dan dahaga serta kerana ingin memungkiri janji peralihan kuasa yang sudah dipersetujuinya sebelum ini.
Hanya kerana itu, beliau ternampak sanggup mengenepikan rakan-rakan dalam PH yang memenangkannya sebelum ini untuk mencari rakan kongsi baru yang sanggup menyokongnya.
Kini, melalui Pakatan Nasional, matlamat Tun Mahathir hanyalah satu iaitu untuk kekal berkuasa lebih lama, mungkin sehingga mati, malah tidak terikat dengan apa-apa janji peralihan kuasa.
Itulah sebenarnya kerajaan baru yang diura-urakan ini, ia tiada matlamat dan tujuan lain selain daripada itu.
(ShahbudinHusin 05/02/2020)

0

0

votes
Article Rating
Kongsikan artikel ini


TARIKH SERAH KUASA SEPATUTNYA DITETAPKAN SEBAIK SAJA ANWAR BERGELAR AHLI PARLIMEN PD

Jika kerajaan “selamatkan diri” Pakatan Nasional yang diperbualkan kebelakangan ini akhirnya benar-menjadi kenyataan, sebab utama ia boleh berlaku ialah kerana gagalnya PH menetapkan tarikh peralihan kuasa daripada Tun Mahathir Mohamad kepada Anwar Ibrahim.
Kini harus disedari bahawa kerana tiada tarikh khusus berkenaan penyerahan kuasa itulah yang membuatkan pintu wujudnya sebuah kerajaan baru melalui jalan belakang sentiasa terbuka luas.
Kerana tiada tarikh itu jugalah, pihak tertentu dalam UMNO dan Pas yang dalam hati mereka penuh dengki dan dendam sentiasa mencari peluang menanam jarum hasutan terhadap Tun Mahathir.
Kerana tiada tarikh itu jugalah Tun Mahathir yang sudah berjanji hanya mahu dua tahun sebagai Perdana Menteri mudah lupa kepada janjinya sendiri, walaupun dalam usianya sudah 94 tahun kini beliau seharusnya lebih banyak memikir soal akhirat berbanding dunia.
Lebih mudah lagi beliau lupa kepada janji sendiri kerana selalu pula dibuai oleh pembodek dan pengampu yang mengipasnya setiap hari.
Kerana tiada tarikh itu jugalah mereka yang ada kes mahkamah sanggup menjual maruah dengan menawarkan sokongan berkuasa lebih lama asalkan dapat menyelamatkan diri dan mengelak daripada menghuni penjara.
Kalau sejak awal tarikh peralihan kuasa sudah ditetapkan, bukan saja perpecahan dalam PH tidak berlaku, malah tidak terjadi juga pelbagai episod dalam politik negara sehingga mungkin tertubuhnya gabungan baru Pakatan Nasional yang hangat diperkatakan sekarang ini.
Berdasarkan perjanjian peralihan kuasa yang ditandatangani sebelum PRU14 lagi jelas menyebut bahawa Tun Mahathir dipersetujui sebagai Perdana Menteri sementara menunggu Anwar dibebaskan daripada penjara dan mendapat pengampuan Yang Dipertuan Agong yang dengan kedua-duanya itu beliau boleh kembali menjadi Ahli Parlimen yang merupakan tiketnya untuknya aktif semula dalam politik dan boleh memegang jawatan dalam kerajaan.
Dalam hal tersebut, oleh kerana sukar untuk menjangka proses pembebasan dan pengampunan boleh diperolehi, sebab itu tarikh peralihan kuasa tidak ditetapkan, sebaliknya tempoh dua tahun dikira sebagai jangkamasa yang munasabah bagi kedua-dua proses tersebut.
Tetapi, tidak disangka Anwar telah dibebaskan daripada penjara dan mendapat pengampunan daripada Agong hanya dalam tempoh kira-kira tiga bulan selepas PH membentuk kerajaan pada 10 Mei 2018.
Berikutan itu, Anwar kemudiannya bertanding dalam PRK Port Dickson pada 13 Oktober 2018 dan menang dengan majoriti 23,560 undi.
Berdasarkan ayat dalam perjanjian peralihan itu bermakna proses peralihan kuasa sudah boleh dimulakan sebaik saja Anwar terpilih sebagai Ahli Parlimen yang merupakan tiketnya untuk boleh menjadi Perdana Menteri menggantikan Tun Mahathir.
Mungkin Tun Mahathir boleh dipersetujui untuk memegang jawatan sehingga tempoh dua tahun, tetapi apa salahnya jika selepas Anwar terpilih sebagai Ahli Parlimen Port Dickson, tarikh peralihan kuasa sudah ditetapkan?
Kalau itu yang dilakukan oleh Majlis Presiden sejak dulu, tidakkah kemelut dalam PH sebagaimana yang berlaku sekarang tidak akan berlaku?
Lebih malang, walaupun sehingga ke peringkat era PH hampir berakhir dan bakal digantikan dengan Pakatan Nasional, Majlis Presiden masih lagi tidak berbuat apa-apa?
(ShahbudinHusin 05/02/2020)

0

0

votes
Article Rating
Kongsikan artikel ini


APAKAH MEMANG NIAT MAHATHIR BERSAMA PH UNTUK MENGHALANG ANWAR JADI PM?

Kecuali jika Tun Mahathir Mohamad dengan rela hati menetapkan tarikh peralihan kuasa dalam waktu terdekat ini atau Majlis Presiden PH yang berjaya berbuat demikian, barulah kedudukan Anwar Ibrahim sebagai Perdana Menteri ke-8 boleh dikira sudah terjamin.
Selagi tiada tarikh khusus untuk naik pelamin, selagi itulah janji bulan madu dalam pertunangan belum tentu membawa ke gerbang perkahwinan.
Ditambah dengan ura-ura Tun Mahathir bakal meninggalkan PH dan membawa lari kerajaan sedia ada dengan menubuhkan Pakatan Nasional bersama UMNO dan Pas, janji peralihan kuasa ternampak semakin kabur jadinya.
Semua ini memperlihatkan Tun Mahathir tidak pernah ikhlas mahu mengotakan janji menyerahkan jawatan Perdana Menteri kepada Anwar.
Kalau Tun Mahathir benar-benar ikhlas dan berpegang kepada janji, tiada sebab untuk beliau terus menangguh-nangguhkan janji peralihan kuasa yang beliau sendiri setuju mengenainya sejak awal lagi.
Maka, dalam hal ini apakah tujuan sebenar Tun Mahathir bersama PH sejak sebelum PRU14 lagi?
Apakah benar-benar untuk menyingkirkan Najib Razak?
Atau untuk menyekat Anwar daripada mendapat laluan mudah menduduki kerusi Perdana Menteri lantaran yakin PH berpotensi untuk menang PRU14 berikutan isu skandal 1MDB begitu membuatkan rakyat benci kepada UMNO dan BN?
Memang kita tidak tahu apa yang ada dalam hati Tun Mahathir, tetapi melihat beberapa langkah yang dilakukannya untuk berbaik dengan Anwar sehingga diterima menerajui PH, sukar untuk menolak bahawa beliau masih ada dendam tersembunyi terhadap Presiden PKR itu.
Ketika belum beroleh kuasa dan dalam proses untuk meyakinkan PH, PKR serta keluarga Anwar terhadapnya, Tun Mahathir telah berjaya menampilkan watak suci, lelaki yang insaf dan dilihat benar-benar berjuang untuk menyelamatkan negara.
Dengan auranya sebagai bekas Perdana Menteri selama 22 tahun, lebih-lebih lagi sudah mencecah usia 93 tahun ketika PRU14 diadakan, ramai yang jadi terpesona dengan kesanggupannya terus berjuang menyelamatkan negara ini.
Hakikatnya, sedar tak sedar, dalam terpesona itu, lebih ramai yang terpedaya dengan zahir yang ditunjukkan di depan mata dan perkara itu semakin disedari menjelang hampirnya janji peralihan kuasa mahu dikotakan.
Ketika menunggu mengangkat sumpah jawatan yang majlis itu dilengah-lengahkan beberapa jam, ketika itu juga ramai yang simpati dengan kesabarannya sehingga hampir-hampir tercetus tunjuk perasaan jika perlengahan angkat sumpah berterusan lagi.
Belang sebenar beliau hanya mula terserlah beberapa hari selepas menjadi Perdana Menteri.
Selain beberapa tindakan pentadbiran yang menjurus ke arah menambahkuatkan lagi cengkamannya dalam agensi penguatkuasa kerajaan, beliau turut melantik Azmin Ali yang tidak disenaraikan oleh PKR sebagai calon menteri dan pada waktu itu sudah mengangkat sumpah sebagai MB Selangor, sebagai salah seorang menteri kanannya.
Sejak perlantikan itulah PKR jadi berantakan dan berpecah sehingga sekarang, meskipun dalam masa yang sama Tun Mahathir tetap mengatakan akan menunaikan janji peralihan kuasa kepada Anwar.
Begitu pun, kata-kata beliau mengenai janji itu sering berubah-ubah dengan terakhir mengatakan peralihan kuasa hanya akan berlaku selepas Sidang Apec pada November depan, bukan lagi Mei iaitu setelah dua tahun memegang jawatan Perdana Menteri.
Dalam pada itu, di sebalik tiada tarikh serah kuasa ditetapkan, di belakang tabir tetap berjalan pelbagai usaha untuk mengekalkannya lebih lama sebagai Perdana Menteri.
Beliau bukan saja menemui pemimpin pembangkang di rumahnya bagi tujuan mendapat sokongan, beberapa pihak lain yang dikaitkan dengannya juga heboh diperkatakan mengatur pelbagai strategi untuk menjadikannya sebagai Perdana Menteri yang lebih lama.
Terbaru ini, dengan timbulnya isu penubuhan Pakatan Nasional, sekali lagi ini adalah perkara yang terkait secara langsung dengan janji peralihan kuasa.
Tiada maksud lain, Pakatan Nasional ini tujuan utamanya hanyalah untuk menghalang penyerahan kuasa kepada Anwar, terutama selagi belum ada tarikh serah kuasa diputuskan.
Usaha Tun Mahathir ini mungkin berjaya dan mungkin juga akan gagal.
Tetapi, menelusuri semua renteran itu, apakah memang niatnya sejak awal bersama PH ini adalah untuk menghalang Anwar daripada menjadi Perdana Menteri sebagaimana pernah dilakukannya ketika berkuasa dalam BN dahulu?
(ShahbudinHusin 06/02/2020)

0

0

votes
Article Rating
Kongsikan artikel ini


Di sebalik ketidaktentuan berhubung tarikhnya menjadi Perdana Menteri, malah dengan ura-ura terbaru wujudnya Pakatan Nasional yang bermakna Tun Mahathir Mohamad mahu memungkiri terus janji peralihan kuasa terhadapnya, Anwar Ibrahim tetap menunjukkan sikap terpujinya.
Katanya, beliau tidak kisah menunggu enam bulan lagi janji peralihan kuasa itu menjadi kenyataan iaitu sehingga November atau selepas Sidang Apec sebagaimaha yang dimahukan oleh Tun Mahathir baru-baru ini.
Dalam temu bual dengan Reuters, Presiden PKR itu berkata, sebelum ini pun beliau sudah menunggu selama 20 tahun.
“Kamu sudah menanti 20 tahun, melanjutkannya enam bulan lagi sebenarnya bukan masalah,” tambah beliau.
Pakatan Nasional adalah gabungan baru yang diura-urakan mahu diwujudkan oleh Tun Mahathir bersama UMNO dan Pas bagi memanjangkan lagi tempohnya memegang jawatan Perdana Menteri.
Gabungan baru, mengikut perancangannya akan mengenepikan PKR, DAP dan Amanah serta Tun Mahathir tidak terikat lagi dengan janji menyerahkan jawatan Perdana Menteri kepada Anwar.
Bermakna dalam hal ini Anwar bukan saja menunjukkan sikap sabarnya, malah juga rendah diri terhadap Tun Mahathir dan janji peralihan kuasa yang melibatkan dirinya.
Daripada Mei 2020 yang sepatutnya iaitu genap dua tahun selepas Tun Mahathir memegang jawatan itu, ia kini dilanjutkan enam bulan lagi sehingga November depan atas permintaan Tun Mahathir sendiri.
Yang penting di sini, dengan kesediaan Anwar bertolak ansur sehingga November, ia dengan sendirinya menunjukkan Presiden PKR itu bukanlah gelojoh untuk menjadi Perdana Menteri, malah sedia bersabar demi kebaikan PH dan masa depan negara ini.
Selama ini, Anwar dikenali sebagai seorang yang amat pemaaf dan ramai musuh politik atau mereka yang bermusuh dengannya telah dimaafkannya.
Kemuncak sikap pemaafnya ialah bila beliau sedia berdamai dengan Tun Mahathir yang pernah memecat, memenjara dan menyebabkannya dipukul hampir setengah mati dalam lokap polis.
Terbukti kini, selain pemaaf, Anwar juga penyabar, tidak gelojoh dan rendah diri.
Orang sebeginikah yang ingin dikhianati lagi oleh Tun Mahathir?
(ShahbudinHusin p6/02/2020)

0

0

votes
Article Rating
Kongsikan artikel ini


PAKATAN NASIONAL GAGAL?

Walaupun MT UMNO hanya akan bermesyuarat petang ini bagi membincangkan hasrat bekerjasama dengan Bersatu dan Tun Mahathir Mohamad dalam sebuah gabungan baru yang dikenali Pakatan Nasional, perkembangan mutakhir menampakkan usaha itu hampir pasti menemui kegagalan.Ini berikutan rata-rata ahli UMNO peringkat bawahan menolak sebarang hasrat untuk bekerjasama dengan Tun Mahathir, sebaliknya ingin parti itu terus kekal bersama Pas dan lain-lain parti dalam Muafakat Nasional.Majoriti ahli UMNO mempersoalkan jika kerjasama itu hanya untuk mengekalkan Tun Mahathir berada lebih lama di kerusi Perdana Menteri, sedangkan beliau telah menghina, mencerca dan mengalahkqn UMNO dalam PRU yang lalu.Lebih daripada itu, oleh kerana UMNO mempunyai jumlah kerusi Parlimen yang lebih banyak berbanding Bersatu, termasuk beberapa pemimpinnya mahu melalui Pakatan Nasional, kerusi Perdana Menteri diserahkan kepada UMNO.Susulan itu, beberapa pemimpin tertinggi UMNO segera mengeluarkan kenyataan yang menggambarkan penolakan terhadap kerjasama itu.
Timbalan Presiden UMNO, Mohamad Hassan mengingatkan parti itu supaya tidak “terpesona dengan nafsu” berhubung spekulasi kerajaan campuran membabitkan Bersatu, UMNO dan Pas.Jelas bekas Menteri Besar Negeri Sembilan itu, “pesona nafsu” sangat merbahaya dan dalam politik perlu ada kejelasan dan tujuan “lamaran”.”Kepada kita yang dilamar ini, janganlah terlalu berbunga-bunga hati kita. Jangan berasa terlalu didambakan. Jangan sesekali terburu-buru hanya kerana sekali dua telah bertentang mata. Pesona nafsu kekadang sangat merbahayakan.”Dalam politik, kita mesti ada kejelasan dalam tujuan, aspirasi dan tindakan. Paling penting, dalam politik jangan pernah kita lupa apa itu ‘perjuangan’,” ujarnya.Mohamad atau Tok Mat juga mengingatkan, sebuah kerajaan yang dibentuk tanpa restu pengundi lebih mungkin menerima padah pada pilihanraya selepas itu.
Setiausaha Agung UMNO, Annuar Musa pula mengatakan ura-ura pembentukan Pakatan Nasional hanyalah polemik politik semata-mata kerana lima parti dalam PH masih bekerjasama erat antara satu sama lain.“Selagi PH kekal sebagai satu ‘coalition’ yang telah pun berjaya membentuk kerajaan berikutan mandat yang diberikan rakyat pada PRU14 lalu, selama itulah teori-teori Pakatan Nasional ini hanyalah satu teka-teki dan polemik politik semata-mata,” katanya.Begitu pun, berita paling menyentap hati Tun Mahathir tentunya ialah apabila Ketua Menteri Sarawak, Abang Johari Abang Haji Openg turut menegaskan, GPS tidak akan sesekali menyertai Pakatan Nasional.
Menurutnya, GPS akan terus bergerak sendiri dan hanya menjadi pemerhati perkembangan politik di Semenanjung Malaysia.Realitinya, tanpa penyertaan GPS yang memiliki 18 kerusi Parlimen, Pakatan Nasional tidak akan dapat menubuhkan kerajaan baru untuk menggantikan PH.Aduhhh, kesiannnya….
(ShahbudinHusin 07/02/2020)

0

0

votes
Article Rating
Kongsikan artikel ini


PAS BAK ‘SYAITAN YANG NYATA’, USUL PERCAYA BOLEH JUGA AKIBATKAN MAHATHIR HILANG JAWATAN PM

Selepas gagal mahu menumbangkan PH melalui hasrat menubuhkan kerajaan baru Pakatan Nasional bersama UMNO dan Bersatu, Pas nampaknya terus berusaha untuk menggugat keharmonian PH.
Kali ini, parti itu bercadang pula mahu mengemukakan usul percaya terhadap Tun Mahathir Mohamad agar khidmatnya sebagai Perdana Menteri terus dikekalkan sehingga habis penggal.
Hal tersebut diumumkan Timbalan Presiden PAS, Tuan Ibrahim Tuan Man dan Setiausaha Agung PAS Takiyuddin Hassan dalam sidang media bersama selepas perkara itu diputuskan dalam mesyuarat bulanan parti itu di ibu pejabat PAS, Kuala Lumpur, hari ini.
Kata mereka, keputusan mengemukakan usul itu diambil setelah terdapat beberapa pihak yang “menggembar-gemburkan rasa tidak puas hati” terhadap kepimpinan Perdana Menteri, namun sehingga kini tiada usul undi tidak percaya yang dibuat oleh mana-mana pihak.
“Usul Pas ini adalah bagi mengakhiri kemelut berhubung peralihan kuasa Perdana Menteri yang dakwa mereka “telah mengganggu kestabilan politik dan ekonomi” negara.
“Usul ini sangat perlu dibincang supaya kita boleh tengok sejauh mana Perdana Menteri mendapat sokongan daripada Ahli-Ahli Parlimen,” kata Tuan Ibrahim lagi.
Sesungguhnya, dengan perkembangan terbaru ini, inilah parti Islam paling pelik di dunia di mana sudahlah tidak malu-malu membeli kereta mewah Mercedes untuk Exco Kelantan di ketika ramai rakyat negeri itu dibelenggu kemiskinan dan mengharapkan bantuan kerajaan, Pas melalui usul percaya ini tidak ubah telah menampakkan dirinya umpama “syaitan yang nyata“.
Kenapakah Pas masih terus sibuk-sibuk mahu mengemukan usul tersebut, sedangkan kerajaan PH masih mampunyai majoriti yang stabil dalam Parlimen?
Lagi pun, urusan peralihan kuasa adalah urusan dalaman PH yang tidak memerlukan sama sekali campurtangan Pas di Parlimen.
Malulah sikit beb…awak tu pembangkang dan buatlah kerja macam pembangkang.
Dengan jumlah sokongan 139 daripada 222 Ahli Parlimen bersama PH ketika ini, sebenarnya tiada keperluan untuk Pas yang mempunyai 18 Ahli Parlimennya menyatakan sokongan terhadap Perdana Menteri melalui usul percaya itu.
Tujuan Pas mengemukakan usul itu tidak lain telah memperlihatkan parti itu sebagai “syaitan yang nyata” iaitu mahu memporak-perandakan PH serta menyerlahkan hati yang hitam lagi dengki terhadap Anwar Ibrahim.
Islam apakah yang diamalkan Pas sebenarnya?
Berhubung usul percaya itu, Speaker Parlimen bagaimanapun boleh menolak begitu saja usul Pas itu.
Selain ia dibawa oleh pembangkang, sesuatu usul yang mahu dikemukakan di Parlimen, ia mestilah memenuhi tiga syarat iaitu perkara tertentu, melibatkan kepentingan ramai dan perlu disegerakan.
Dalam usul percaya kepada Perdana Menteri yang mahu dibawa oleh Pas itu, meskipun ia adalah perkara tertentu dan untuk kepentingan ramai, tetapi ia bukanlah sesuatu yang perlu untuk disegerakan.
Ini kerana, oleh sebab isu peralihan kuasa adalah merupakan hal dalaman PH, Majlis Presiden boleh menyelesaikannya dengan kebijaksanaan mereka tanpa campurtangan “syaitan yang nyata” iaitu sama ada mahu menetapkan tarikh peralihan kuasa pada Mei ini atau melanjutkannya sehingga selesai Sidang Apec November depan.
Dalam pada itu, kalau pun usul itu dibenarkan juga oleh Speaker untuk dibawa, Ahli-Ahli Parlimen kerajaan, mengikut prinsipnya, boleh tidak menyokongnya kerana ia dibawa oleh pihak pembangkang.
Bersama itu, jangan lupa bahawa GPS di Sarawak telah pun mengumumkan untuk berkecuali dan tidak terlibat dalam percaturan politik di Semenanjung.
Bagaimana jika perkara itu berlaku, tidakkah ia akan menyebabkan usul percaya itu akan tewas dan Tun Mahathir perlu berundur sebagai Perdana Menteri?
Tidakkah akhirnya, usul yang bertujuan mengekalkan Tun Mahathir sehingga habis penggal akan mengakibatkan Tun Mahathir kehilangan jawatannya?
Maka Tun Mahathir dan Bersatu yang boleh jadi seronok dengan usul Pas itu haruslah juga sedar dan berhati-hati kerana mungkin niat sebenar “syaitan yang nyata” itu ialah untuk memendekkan tempoh hayat Perdana Menteri memegang kuasa.
(ShahbudinHusin 08/02/2020)

0

0

votes
Article Rating
Kongsikan artikel ini


SELEPAS PAKATAN NASIONAL GAGAL, INILAH KESEMPATAN TERBAIK MAJLIS PRESIDEN TETAPKAN TARIKH SERAH KUASA

Sebagaimana yang dijangka, hasrat UMNO untuk membentuk kerjasama dengan Tun Mahathir Mohamad yang turut disertai Pas dalam sebuah gabungan baru yang dinamakan Pakatan Nasional, akhirnya sah telah menemui kegagalan.
Perkara itu yang sepatutnya diputuskan oleh MT UMNO, sebaliknya langsung tidak dibincangkan dalam mesyuarat semalam.
Keadaan itu nampaknya bertentangan sama sekali dengan pengakuan beberapa ahli MT UMNO sebelum ini yang mengatakan isu pembentukan Pakatan Nasional akan menjadi tajuk perbincangan utama mesyuarat itu.
Malah, tindakan tidak membincangkan perkara itu juga berbeza dengan rakaman audio Presiden UMNO, Zahid Hamid sepertimana yang didedahkan oleh Lokman Noor Adam yang jelas menampakkan keinginannya untuk bekerjasama dengan Tun Mahathir.
Tindakan tidak membincangkan isu kerjasama itu tentu saja ada kaitan dengan tindakan Lokman mendedahkan rakaman audio Zahid Hamidi itu sehingga menimbulkan rasa tidak senang dan penolakan majoriti ahli UMNO terhadapnya.
Jika ia dibincangkan juga, ada kemungkinan soal kerjasama itu akan ditolak oleh majoriti ahli MT UMNO dan ia akhirnya akan memberi malu kepada Zahid Hamidi sendiri.
Maka, jalan selamat ialah MT UMNO tidak membincangkan langsung soal kerjasama tersebut.
Zahid Hamidi, dalam hal ini, barangkali bertujuan menutup malunya dengan selamba berkata, soal kerjasama dengan Tun Mahathir hanyalah sekadar khabar angin semata-mata.
Ehhh…dah jadi khabar angin pulak?
Habis, yang beliau memberi empat alasan mengapa perlu bekerjasama dengan Tun Mahathir sebagaimana rakaman audio yang didedahkan oleh Lokman itu apa dia?
Dalam hal ini, meskipun ketika ini soal kerjasama UMNO dengan Tun Mahathir dalam Pakatan Nasional untuk mengekalkannya lebih lama lagi sebagai Perdana Menteri sudah tidak berjaya, ini tidak bermakna usaha itu telah berakhir sama sekali.
Selagi Tun Mahathir dibelenggu nafsu ingin berkuasa lebih lama dan rasa berat hati menunaikan janji peralihan kuasa masih ada dalam dirinya, ditambah dengan pemimpin UMNO yang berdepan kes mahkamah kekal memimpin parti itu, PH haruslah sentiasa berwaspada dengan isu Pakatan Nasional ini.
Isu itu pasti akan muncul lagi selepas ini selagi kedua-dua pihak itu ada kepentingan masing-masing yang ingin diselamatkan.
Satu-satunya jalan untuk mengakhiri isu kerjasama itu ialah dengan Majlis Presiden PH mesti segera bermesyuarat untuk menetapkan tarikh peralihan kuasa kepada Anwar Ibrahim.
Dengan segera memuktamadkan tarikh penyerahan kuasa untuk Anwar menjadi PM8, ia secara automatik dapat mengekang nafsu Tun Mahathir untuk berkuasa lebih lama dan dengan sendirinya tidak lagi akan berdolak-dalik berhubung tempoh sepatutnya beliau memegang jawatan Perdana sementara yang disandangnya sekarang.
Kegagalan UMNO memuktamadkan soal bekerjasama dengan Tun Mahathir dalam mesyuarat MT UMNO semalam seharusnya menjadi kesempatan terbaik untuk Majlis Presiden menjadikan PH lebih aman dengan isu peralihan kuasa yang tidak selesai-selesai sejak hampir dua tahun lamanya.
Tanpa isu peralihan kuasa menjadi bualan lagi selepas ini dan tarikh untuk Anwar mengambil alih jawatan Perdana Menteri dapat dimuktamadkan, PH pasti mempunyai laluan yang lebih selesa untuk mengelakkan ia menjadi kerajaan selama sepenggal saja.
(ShahbudinHusin 08/02/2020)

0

0

votes
Article Rating
Kongsikan artikel ini


AKHIRNYA UMNO, PAS YANG DINAMPAKKAN TERHEGEH-HEGEH MAHU BERGABUNG DENGAN MAHATHIR

Kenyataan terbaru Tun Mahathir Mohamad yang menafikan beliau pernah mempelawa UMNO dan Pas untuk bergabung dalam Pakatan Nasional adalah suatu berbentuk perlekehan terhadap kedua-dua parti pembangkang itu.
Ia dengan sendirinya menunjukkan Tun Mahathir mahu memperlihatkan bukan beliau yang mahu bersama UMNO dan Pas, sebaliknya kedua-dua parti itulah yang sebenarnya terhegeh-hegeh ingin bersamanya.
Dalam kenyataannya itu, Tun Mahathir berkata, adalah tidak benar beliau pernah mempelawa UMNO dan Pas untuk bergabung dalam Pakatan Nasional.
“Banyak cerita-cerita yang dibuat. Ini kerana saya terbuka, jumpa dengan semua orang (termasuk) parti lawan, NGO, badan agama dan kaum.
“Saya terbuka dengar pendapat mereka. Kalau saya tak tahu pendapat mereka, maka saya tak boleh tangani masalah yang timbul.
“Itu yang berlaku tapi ada orang tafsirkan perjumpaan saya dengan pemimpin parti lawan bermakna saya sedang berusaha untuk buat satu campuran (parti politik) baru.
“Ini tidak benar,” katanya lagi.
Persoalan yang timbul di sini mengapa baru sekarang Tun Mahathir menafikannya?
Mengapa beliau tidak membuat penafian sebelum MT UMNO bermesyuarat pada petang Jumaat lalu?
Kenapa ketika riuh rendah berhubung isu penubuhan Pakatan Nasional sejak kira-kira seminggu lalu, beliau hanya berdiam diri dan tidak berkata apa-apa, sedangkan namanya dikaitkan secara langsung dengan gabungan baru itu?
Bukankah Tun Mahathir sepatutnya boleh mengeluarkan kenyataan media untuk membuat penafian melalui laman Facebook dan Twitternya jika ia sesuatu yang tidak benar?
Apa guna media sosial kalau tidak dimanfaatkan untuk menafikan berita palsu?
Lebih daripada itu, mengapa dua tiga hari lalu ketika ditanya wartawan berhubung pembangkang yang mahu menyokongnya, Tun Mahathir berkata, beliau berasa gembira dan seolah-olah terapung dengan sokongan itu.
Kenapa ketika itu tidak terus menafikan isu Pakatan Nasional itu?
Kenapa baru sekarang menafikannya?
Adakah Tun Mahathir ingin “lepas tengkuk sendiri” dengan menunjukkan dirinya tidak terhegeh-hegeh dan sebaliknya hanya UMNO dan Pas yang beria-ia mahu bersama dengannya?
Dalam hal ini, bagaimana Pas boleh mengajak UMNO untuk bergabung dengan Tun Mahathir dalam Pakatan Nasional jika tiada pelawaan yang mereka terima?
Begitu juga, bagaimana Zahid Hamidi boleh begitu teruja untuk bergabung dengan Tun Mahathir dalam sebuah gabungan membentuk kerajaan baru kalau bukan ada pelawaan diberikan kepadanya?
Kalau pun pelawaan itu mungkin bukan secara langsung daripada Tun Mahathir, tetapi jika ia datang daripada orang-orang tertentu yang diketahui rapat dengannya, bukankah ia sama saja?
Apakah mungkin UMNO dan Pas tiba-tiba bercakap untuk bersama dengan Tun Mahathir jika tiada pelawaan atau usaha merisik dilakukan terlebih dahulu?
Tetapi, bagaimana agaknya pendirian Tun Mahathir jika mesyuarat MT UMNO Jumaat lalu membuat keputusan setuju untuk bergabung dengannya dan GPS di Sarawak tidak membuat kenyataan mahu berkecuali daripada menyertai Pakatan Nasional?
Apakah beliau tetap akan mengatakan tidak pernah membuat pelawaan juga?
(ShahbudinHusin 09/02/2020)

0

0

votes
Article Rating
Kongsikan artikel ini


HANYA MAJLIS PRESIDEN DAPAT MELURUSKAN LIDAH MAHATHIR DARIPADA TERUS BERBELIT-BELIT DALAM CAKAPNYA

Kenyataan Tun Mahathir Mohamad yang seolah-olah ingin menyerahkan kepada Parlimen menentukan kedudukan penggantinya adalah satu lagi percubaan beliau untuk bersifat munafik terhadap janji peralihan kuasa kepada Anwar Ibrahim.
Sikap ini juga memperlihatkan ketidakjujurannya terhadap janji peralihan kuasa yang telah dipersetujuinya dan dikonsensuskan oleh PH sejak 7 Januari 2018 lagi.
Kalau sebelum ini beliau sering mengubah-ubah ayat berhubung tempoh dua tahun sepatutnya memegang jawatan Perdana Menteri, kemudian memohon lanjutan sehingga selesai Sidang Apec pada November, seterusnya menyerahkan kepada Majlis Presiden membuat penentuan, tetapi dengan terbaru menyerahkan kepada Parlimen pula, jelas menunjukkan Tun Mahathir yang menuju usia 95 tahun adalah seorang manusia yang sentiasa lapar dengan kuasa.
Apakah Tun Mahathir sebenarnya tidak faham apabila ibunya pernah berpesan agar berhenti makan sebelum kenyang, ia sebenarnya bukanlah semata-mata dalam konteks makanan saja, tetapi juga dalam semua aspek kehidupan mestilah jangan berlebihan-lebihan?
Setelah pernah 22 tahun menjadi Perdana Menteri di era BN dan dua tahun mengetuai kerajaan di bawah BN, apakah jangka masa memegang kuasa hampir suku abad itu masih tidak mampu mengenyangkannya?
Hairan bin ajaib kita dibuatnya!!
Dalam kenyataannya semalam, di sebalik berkata akan menunaikan janji peralihan kuasa kepada Anwar, tetapi kata Tun Mahathir, keputusan muktamad terletak kepada sokongan majoriti di Parlimen.
“Kita berjanji, kita berpegang kepada janji. Saya cuma jadi Perdana Menteri kerana dapat sokongan dari parti (gabungan PH) saya, terutama dari majoriti ahli Dewan Rakyat.
“Kalau saya tidak hendak letak jawatan tetapi majoriti dalam Dewan Rakyat tolak saya, saya jatuh. Yang berkuasa sebenarnya Dewan Rakyat dan ahli-ahlinya,” kata beliau.
Dalam hal ini, Tun Mahathir sebetulnya tidak perlu berbelit-belit berkaitan janji peralihan kuasa dan mengaitkannya dengan sokongan majoriti di Parlimen kerana PH sudah pun mempunyai majoriti itu sejak menang pada PRU14 lalu lagi.
Majoriti PH di Parlimen itu bukan saja membolehkan beliau mengangkat sumpah sebagai Perdana Menteri, tetapi seharusnya juga untuk Anwar sebagai penggantinya.
Kalau mahu dikaitkan dengan soal majoriti, dalam PH sendiri, Bersatu hanya memiliki 13 kerusi kemenangan di Parlimen berbanding PKR sebanyak 47 dan DAP pula 42 kerusi.
Tetapi, kenapa Tun Mahathir masih tetap dipilih sebagai Perdana Menteri?
Tentulah jawabnya kerana PH berpegang kepada janji dan Dr. Wan Azizah Wan Ismail, sebaik PH menang PRU14 lalu tidak mahu bersikap munafik terhadao janji yang telah dkonsensuskan pada 7 Januari 2018 itu.
Oleh itu, apakah setelah PKR menunaikan janjinya, maka Tun Mahathir pula mahu mengkhianati janji peralihan kuasa kepada Anwar?
Di mana nilai kemanusiaan dan keimanan Tun Mahathir sebagai seorang muslim yang pada hakikatnya hanya menunggu detik kematian?
Soal sokongan majoriti di Parlimen tidak seharusnya dijadikan alasan untuk melengah-lengah atau mengelak berlakunya peralihan kuasa kerana ia adalah perkara dalaman PH yang sudah dijanjikan serta bersandarkan kedudukan majoriti PH sedia ada di Dewan Rakyat.
Lebih-lebih lagi kedudukan majoriti PH tidak berkurangan sejak tertubuhnya kerajaan pada 10 Mei 2018.
Lalu, majoriti apa lagi yang dimahukan?
Yang penting, Tun Mahathir mesti menunaikan terlebih dahulu janji serah kuasa kepada Anwar dan jika selepas serah kuasa itu ada pertikaian mengenai kedudukannya sebagai Perdana Menteri, mana-mana Ahli Parlimen boleh meminta ia ditentukan di dalam Parlimen.
Mahu tidak mahu, dalam hal ini dan sesuai dengan isu peralihan kuasa adalah soal dalaman PH yang boleh diselesaikan dengan baik secara dalaman, Majlis Presiden dalam mesyuaratnya akan datang mesti menetapkan tarikh serah kuasa daripada Tun Mahathir kepada Anwar.
Pihak pembangkang, terutamanya Pas yang berhati hitam, tidak berhak sama sekali untuk campurtangan kerana mereka bukanlah komponen PH.
Selagi tarikh tidak ditetapkan, selagi itulah Tun Mahathir akan terus mencari helah, bukan saja untuk melanjutkan lagi tarikh penyerahan kuasa, malah mungkin dalam hatinya terselit niat untuk tidak menunaikan langsung janji tersebut.
Sekali lagi, hanya dengan Majlis Presiden PH menetapkan tarikh peralihan kuasa dengan segera saja dapat meluruskan lidah Tun Mahathir daripada terus berbelit-belit dalam berkata-kata.
(ShahbudinHusin 09/02/2020)

0

0

votes
Article Rating
Kongsikan artikel ini


PERANGAI MAHATHIR TERBUKTI BERBEZA DENGAN DASAR PANDANG KE TIMUR YANG DIPERKENALKANNYA

Semakin dekat tibanya bulan Mei, Tun Mahathir Mohamad kian menampakkan petunjuk yang jelas ke arah mahu memungkiri janji peralihan kuasa kepada Anwar Ibrahim.
Jika sebelum ini beliau hanya selalu berdolak-dalik berkenaan bila mahu melakukan peralihan kuasa, kini beliau membayangkan akan membiarkan Parlimen membuat penentuannya pula.
Perkembangan ini dengan sendirinya memperlihatkan Tun Mahathir tidak mahu isu peralihan kuasa itu diputuskan oleh Majlis Presiden, walaupun itulah yang sepatutnya.
Soal peralihan kuasa sebenarnya adalah isu dalaman PH yang tidak perlu sama sekali melibatkan Parlimen.
Ini kerana banyak peralihan kuasa sebelum ini, misalnya daripada Tun Abdullah Badawi kepada Najib Razak pada 2009, daripada Tun Mahathir kepada Tun Abdullah Badawi pada 2003 dan daripada Tun Hussein Onn kepada Tun Mahathir pada 1981, tidak pun melibatkan Parlimen, sebaliknya hanya melalui serah kuasa yang diumumkan tarikhnya saja.
Jadi, mengapa pula sekarang Tun Mahathir mahu melibatkan Parlimen sebelum mahu melakukan peralihan kuasa kepada Anwar?
Apakah majoriti sedia ada yang dimiliki oleh PH di Parlimen sehingga berjaya membentuk kerajaan tidak cukup lagi sebagai bukti?
Yang lebih penting daripada itu, soal peralihan kuasa ini adalah suatu janji yang bukan saja sudah terikat dalam PH, tetapi juga janji yang telah diberitahu kepada rakyat sejak kempen PRU14 lagi.
Kenapa tiba-tiba sekarang mahu memungkirinya?
Tidakkah Tun Mahathir sedar bahawa memungkiri janji adalah perbuatan terkutuk dalam Islam yang boleh menyulitkan laluan seseorang menuju ke syurga?
Apakah Tun Mahathir mahu kehidupan abadinya nanti berada di tempat lain selain syurga?
Tidak saja dalam agama, bahkan dalam kehidupan masyarakat dunia mana sekali pun, berpegang kepada janji adalah disiplin kehidupan yang sangat penting untuk dipegang serta diamalkan.
Dalam masyarakat Jepun dan Korea contohnya, mereka sangat berpegang kepada janji dan kerana disiplin itulah yang memungkinkan kedua-dua negara itu mencapai kemajuan serta dihormati seperti hari ini.
Kenapakah, dalam memperkenalkan Dasar Pandang Ke Timur dan mengajak rakyat mengkagumi kejayaan orang Jepun serta Korea, Tun Mahathir sendiri nampaknya cuba mengamalkan sikap berbeza dalam soal menepati janji peralihan kuasa?
Apakah ketamakan kepada kuasa membuatkannya lupa tentang disiplin berpegang kepada janji itu?
Tetapi, kiranya dengan cubaan mahu melibatkan Parlimen ini merupakan petunjuk Tun Mahathir enggan menyerahkan kuasa kepada Anwar, beliau seharusnya dapat berterus-terang saja mengenai hasratnya itu.
Denga berterus-terang itu, maka PH dapat mengambil langkah sewajarnya atas perkara itu.
Kenapa Tun Mahathir tidak berani berterus-terang?
Kalau selama ini beliau begitu berani mengecam Amerika Syarikat dan dunia Barat, mengapa pula mesti takut untuk berterus-terang mahu mungkir janji dan ingin memegang jawatan Perdana Menteri sampai ke mati?
(ShahbudinHusin 10/02/2020)

0

0

votes
Article Rating
Kongsikan artikel ini


BURUKNYA PERANGAI MAHATHIR, SIKAP BAIK HATI ANWAR TAK DIHARGAI TAPI KERJA JAHAT PAS YANG DIALU-ALUKANNYA

Hanya sehari selepas Pas mengumumkan mahu membawa usul percaya kepadanya di Parlimen, Tun Mahathir Mohamad didapati mengeluarkan kenyataan bahawa penentuan akhir bagi lantikan Perdana Menteri selepasnya perlu berdasarkan majoriti yang boleh diperolehi bakal penggantinya di Dewan Rakyat.
Katanya, walaupun beliau berjanji dalam soal peralihan kuasa kepada Anwar Ibrahim, kuasa muktamad akhirnya terletak kepada Parlimen.
“Korner baring” kenyataan Tun Mahathir itu dengan jelas membuktikan beliau berhasrat ingin berkuasa dengan lebih lama dan memungkiri janji peralihan kuasa yang telah dipersetujuinya sejak sebelum PRU14 lagi.
Hari ini pula, apabila ditanya wartawan mengenai usul percaya yang bakal dibawa Pas itu, Tun Mahathir dengan rasa gembira yang tidak terselindung, mengucapkan terima kasih kepada “parti Islam yang tidak berwatak islam” itu.
Menurut Tun Mahathir, walaupun tidak tahu menahu mengenai usul itu, beliau tetap mengalu-alukannya.
“Saya tidak tahu apa yang akan mereka (PAS) lakukan.
“Saya sudah menjadi Perdana Menteri. Jika mereka mahu menyokong saya, terima kasihlah,” katanya ringkas.
Benarkah Tun Mahathir tidak tahu menahu mengenai usul Pas itu?
Tidak mungkinkan tindakan Pas membawa usul percaya itu merupakan perkara yang dirancangnya bersama parti Islam itu?
Bukankah beliau beberapa kali berjumpa dengan pemimpin Pas sebelum ini?
Jika tidak tahu menahu, mengapa rentetan peristiwa yang berlaku seolah-olah diatur dengan sempurna?
Dari segi logiknya, sebagai parti pembangkang, Pas sepatutnya mengemukan usul undi tidak percaya kepada Perdana Menteri dan bukannya usul undi percaya.
Usul percaya sebaliknya mesti dikemukakan oleh parti kerajaan yang sedang mendokong Perdana Menteri apabila terdapat sesuatu keadaan yang menyebabkan kerajaan tidak stabil atau kedudukan ketua kerajaan dipertikaikan oleh pembangkang.
Tetapi, apa yang berlaku sekarang memperlihatkan keadaan jadi terbalik kerana pembangkang yang beria-ia memberi sokongan kepada Perdana Menteri.
Dalam hal ini, harus difahami tujuan Pas membawa usul percaya itu hanyalah untuk memecah-belah dan memporak-perandakan PH menjelang peralihan kuasa daripada Tun Mahathir kepada Anwar.
Sebaik saja usul percaya itu berjaya dibentangkan, maka disitulah bermulanya PH akan berpecah di mana Pas yang bekerjasama dengan UMNO percaya hanya dengan cara itu mereka lebih mempunyai harapan untuk menumbangkan kerajaan dalam PRU akan datang.
Mesti difahami, Pas hanyalah menyokong Tun Mahathir untuk kekal sebagai Perdana Menteri sehingga habis penggal dan ia adalah semata-mata kerana parti itu takut, dengki dan iri hati kepada Anwar yang bakal menjadi pengganti selepas itu.
Walhal, kedudukan Anwar sebagai pengganti Tun Mahathir sudah pun dipersetujui oleh PH dan tidak perlu campurtangan pihak luar mengenainya.
Selepas usul itu diluluskan dan PH berpecah kerana dengan sendirinya janji peralihan kuasa terbarai,!Pas akan tetap meneruskan kerjasamanya dengan UMNO untuk mengalahkan PH dalam PRU akan datang.
Dalam keadaan PH yang sudah berpecah, sudah tentulah Pas yang bekerjasama dengan UMNO dan BN mempunyai peluang lebih baik memenangi PRU15 nanti.
Maka, adalah teramat bodoh jika PH, khususnya Tun Mahathir terpedaya dengan permainan politik jahat Pas yang berselindung di sebalik agama itu.
Selain itu, tindakan Tun Mahathir mahu menyerahkan kepada Parlimen berhubung perlantikan Perdana Menteri selepasnya dan berterima kasih kepada Pas berkaitan usul undi percaya yang mahu dibentangkannya adalah jelas menunjukkan beliau tidak menghagai sikap baik hati dan tolak ansur Anwar dalam soal peralihan kuasa.
Meskipun sebelum ini telah dijanjikan dengan kata-kata Tun Mahathir akan menyerahkan kuasa kepadanya dalam tempoh dua tahun dan kemudian Perdana Menteri meminta lanjutan enam bulan lagi sehingga Sidang Apec pada November, Anwar secara terbuka telah menunjukkan sedia bertolak ansur dan memenuhi permintaan itu.
Kata Anwar, kalau beliau boleh menunggu selama 20 tahun, apalah sangat dengan tempoh enam bulan itu.
Tetapi, apakah reaksi Tun Mahathir terhadap sikap baik hati Anwar itu?
Beliau bukan saja memberi dalih baru dalam soal peralihan kuasa dengan mengatakan kedudukan Anwar sebagai penggantinya bakal ditentukan oleh majoriti Ahli-Ahli Parlimen, malah mengalu-alukan usul undi percaya Pas yang mahukannya kekal sehingga habis penggal.
Sikap dan perangai Tun Mahathir itu jelas membuktikan beliau mahu memungkiri janji peralihan kuasa dan ingin kekal bertakhta di singgahsana jawatan Perdana Menteri sehingga tamat penggal.
Perangai buruk Tun Mahathir itu menunjukkan beliau sudah lupa akan jasa dan pengorbanan Anwar serta keluarganya sehingga beliau dapat diterima baik oleh PH dan seterusnya berjaya beroleh jawatan Perdana Menteri buat kali kedua.
Bolehkah manusia seperti ini terus kita sokong lagi?
(ShahbudinHusin 10/02/2020)

0

0

votes
Article Rating
Kongsikan artikel ini


PAS SEPATUTNYA BAWA USUL UNDI TAK PERCAYA, NAMAKAN HADI AWANG CALON PERDANA MENTERI

Sebagai pembangkang, keputusan Pas untuk membawa usul percaya di Parlimen bagi menyokong kepimpinan Tun Mahathir Mohamad sebagai Perdana Menteri adalah sesuatu yang aneh dan pelik.
Tidak pernah berlaku pembangkang menyokong Perdana Menteri melalui usul seperti itu kerana yang sepatutnya mengemukakan usul percaya ialah parti kerajaan.
Peranan pembangkang ialah untuk melakukan “check and balance” terhadap kerajaan dan bukannya menjadi pengampu atau penjilat kepada Perdana Menteri.
Biasanya kerja-kerja mengampu itu hanya dilakukan oleh parti atau pemimpin dalam kerajaan sahaja.
Sebab itu, tindakannya Pas menjadi pengampu dan penjilat kepada Perdana Menteri adalah sesuatu yang pelik, aneh dan tidak pernah berlaku sebelum ini.
Lebih pelik, tahap mengampu dan menjilat Pas terhadap Tun Mahathir selaku Perdana Menteri itu melebihi daripada apa yang dilakukan oleh parti dan pemimpin dalam kerajaan sendiri.
Kalau pun mahu mengemukakan usul, Pas sepatutnya membawa usul tidak percaya kepada Perdana Menteri.
Jika kerajaan berada dalam kedudukan tidak stabil seperti yang didakwanya, apa yang sepatutnya Pas lakukan ialah mengemukakan usul tidak percaya untuk menukar Perdana Menteri dan ia menunjukkan peranan “check and balance” telah dimainkan dengan berkesan.
Ini kerana melalui usul undi tidak percaya itu, ia menunjukkan ketidakyakinan kepada kerajaan dan parti mereka ada calon Perdana Menteri yang lebih sesuai untuk menggantikannya.
Ini tidak, dengan mendakwa kerajaan berada dalam keadaan tidak stabil, Pas sebaliknya mengemukakan usul percaya kepada Tun Mahathir, tetapi dalam masa yang sama terus bekerjasama dengan UMNO untuk menumbangkan kerajaan PH dalam PRU akan datang.
Tidakkah ini sesuatu yang benar-benar pelik?
Oleh kerana mendakwa kerajaan sekarang tidak stabil, Pas sewajarnya terus menyerang PH dan Perdana Menterinya serta menonjolkan calon Perdana Menteri pilihannya untuk pertimbangan rakyat.
Inilah sepatutnya masa terbaik bagi Pas menonjolkan Presiden mereka, Hadi Awang sebagai calon Perdana Menteri dengan penonjolan pertama melalui undi tidak percaya terhadap Tun Mahathir itu.
Kalau menang, bukankah merasa juga Hadi Awang jadi Perdana Menteri.
Atau, oleh kerana Pas sedia bekerjasama dengan UMNO dalam Muafakat Nasional, mereka juga boleh menonjolkan Presiden UMNO, Zahid Hamidi sebagai calon Perdana Menteri untuk dipertandingkan melalui undi tidak percaya yang mahu dibawa itu.
Tetapi, dengan membawa usul percaya, bukan saja peranan Pas sebagai pembangkang untuk “check and balance” kepada kerajaan sudah terhapus, malah parti itu menjadi parti yang lekeh dan tidak berkualiti di mata rakyat.
Lalu, kalau Pas sebagai pembangkang sudah jadi pengampu dan penjilat, siapa pula nak buat kerja “check and balance” terhadap kerajaan?
Kalau ia pun nak sangat menjadi pengampu dan penjilat kepada Perdana Menteri, lebih bermaruah jika Pas masuk menyertai kerajaan atau membubarkan partinya dan bergabung dengan Bersatu yang dipengerusikan oleh Tun Mahathir.
Mana ada pembangkang dalam dunia ini yang kerjanya hari-hari mengampu dan menjilat Perdana Menteri.
(ShahbudinHusin 11/02/2020)

0

0

votes
Article Rating
Kongsikan artikel ini


MAT HASSAN DAH JADI LANGAU, UNTUK HENTI ‘POLITICKING’, YANG DIPERLU PERALIHAN KUASA DAN BUKANNYA USUL UNDI PERCAYA

Walaupun belum membuat keputusan sama ada menyokong afau tidak, Timbalan Presiden UMNO, Mohamad Hassan berkata, usul undi percaya kepada Perdana Menteri yang akan dibawa oleh Pas adalah perlu untuk Malaysia.Ini kerana, katanya, terlalu banyak “politicking” dalam negara ketika ini.“Kebelakangan ini Malaysia menyaksikan terlalu banyak “politicking” sehingga kita seperti terlupa bahawa negara ini berhadapan dengan pelbagai cabaran yang genting.”Malaysia yang sebenarnya memerlukan ‘the confidence vote’ (undi percaya).“Jika Malaysia gagal dalam menangani krisis keyakinan terhadap kemampuannya, Malaysia akan terus menjadi negara membangun yang biasa-biasa,” katanya lagi.Kesian dengan Mat Hassan, beliau rupanya gagal melihat dengan mata hati hakikat sebenar dalam negara sekarang ini.“Politicking” atau permainan politik yang terlalu banyak dalam negara sekarang ini, sebab utamanya adalah kerana pembangkang seperti UMNO dan Pas tidak dapat menerima dengan hati terbuka kedudukan PH sebagai kerajaan yang sah dan dipilih oleh rakyat.
Setiap hari ada saja kacau ganggu yang cuba mereka lakukan untuk menggugat dan mencetuskan ketidakstabilan kepada PH dan kerajaan dengan harapan dapat memenangi PRU akan datang.UMNO dan Pas seolah-olah tidak sabar menunggu PRU seterusnya untuk berpencak dalam politik secara sihat dan matang.Undi percaya yang dirancang mahu dibawa oleh Pas terhadap Perdana Menteri, ini adalah satu lagi usaha jahat parti itu untuk menggugat kestabilan PH sebagai kerajaan.Tiada keperluan sama sekali untuk Pas sebagai pembangkang membawa usul tersebut kerana kedudukan Tun Mahathir Mohamad sebagai Perdana Menteri tidak pernah tergugat lantaran majoriti yang diperolehi sejak PRU14 lalu masih lagi utuh sehingga kini.Oleh itu, adalah tidak benar seperti kata Mat Hassan, undi percaya itu diperlukan oleh negara kerana terlalu banyak “politicking” sedang berlaku.Selain “politicking” itu sendiri dimainkan oleh pembangkang, sedarkah Mat Hassan bahawa undi percaya Pas itu akan mencetuskan lebih banyak kekacauan dalam negara selepas ini.Dan ia tidaklah menghairankan kerana tujuan Pas membawa usul itu pun adalah bermotifkan politik semata-mata.Takkan Mat Hassan gagal memahaminya?Sebaliknya, perkara yang boleh mengurangkan “politicking” dalam negara ialah kiranya proses peralihan kuasa tidak diganggu oleh mana-mana pihak, terutamanya UMNO dan Pas.Kalau isu peralihan kuasa ini dapat diselesaikan dengan baik di mana tarikh khusus untuk Anwar Ibrahim akan menggantikan Tun Mahathir dapat ditetapkan, maka dengan sendirinya “politicking” dalam negara akan berakhir dan kestabilan akan mengambil alih tempatnya.Tetapi, sudah tentu Mat Hassan dan Pas khususnya, tidak gembira bila ada kestabilan dalam negara serta PH tidak berjaya digolakkan keadaannya.Jadi, dengan Mat Hassan mengatakan undi percaya kepada Tun Mahathir adalah keperluan untuk Malaysia, bellau sebenarnya sudah tersasar sama sekali daripada hakikat yang sebenarnya, selain sedang menampakkan dirinya seperti “langau” yang suka kepada benda-benda yang busuk juga.Ehhh…Mat Hassan lupa ke, bukankah ibunya pernah berpesan, kalau tak dapat jadi garam, janganlah jadi langau?Tapi, kenapa jadi langau juga jadi kesukaan beliau akhirnya?
(ShahbudinHusin 11/02/2020)

0

0

votes
Article Rating
Kongsikan artikel ini


MAHATHIR PM SEMENTARA, ANWAR PM SEBENAR

Bagi mereka yang lama bersama dengan PH atau setidak-tidaknya mengikuti perjuangannya yang sebelum ini dikenali sebagai PR dan bukan hanya “melompat katak” setelah BN tumbang, tentu sedar bahawa Anwar Ibrahim adalah pilihan tunggal Perdana Menteri bagi gabungan itu.
Anwar diletakkan bagi jawatan itu bukan saja kerana kemampuannya yang dikira layak mentadbir negara, malah beliaulah yang telah menyatu serta mengukuhkan parti-parti pembangkang di negara ini sejak 1998 lagi.
Anwar bersama PR hampir berjaya menumbangkan BN pada PRU 2013 di mana ketika itu, kerusi kemenangan BN selain berkurangan daripada 140 yang dimenangi pada 2008 kepada 133, tetapi juga hilang undi popular buat pertama kalinya.
Kehilangan undi popular itu dengan sendirinya mencerminkan keinginan rakyat untuk menolak BN dan memilih sebuah kerajaan baru.
Pada PRU14, Anwar tidak dapat bersama-sama dengan perjuangan PH yang diwujudkan untuk menggantikan PR berikutan Pas tidak lagi bersama kerana beliau berada dipenjara sejak 2015.
Tetapi, walaupun berada di penjara, perjuangan PH tidak pernah surut, tambahan lagi dengan isu skandal 1MDB kian membahang ketika itu dan Anwar sendiri sentiasa memainkan peranan mengukuhkan lagi gabungan itu daripada tirai besi di Sungai Buloh.
Banyak kenyataan dan serangan terhadap BN dilakukan Anwar ketika itu dan kepada rakyat yang ingin perubahan, meski berada di penjara, beliau tetap merupakan sandaran untuk membawa perubahan dan menyelamatkan negara ini.
Tidak hairan jika pada waktu itu nama Anwar tetap ditonjolkan sebagai bakal PM7 untuk menghadapi PRU14 kiranya BN berjaya ditumbangkan dan PH menjadi kerajaan.
Dalam waktu yang sama, Tun Mahathir Mohamad yang berbalah dengan Najib Razak pada ketika itu sudah putus asa untuk menyingkirkan PM6 itu daripada takhta kuasa yang didudukinya.
Tun Mahathir kemudian bertindak keluar UMNO dan mula menyerang Najib daripada luar, tetapi oleh kerana menyedari melakukan serangan secara bersendirian tidak mungkin menghasilkan kejayaan, beliau mula berbaik-baik dengan para pemimpin PH dan seterusnya, tentu saja kerana tiada pilihan, mengambil langkah untuk berbaik semula dengan Anwar dengan tindakan awal mengunjunginya di mahkamah.
Ketika itu, wajah Tun Mahathir penuh dengan simpati dan pengharapan agar Anwar sedia menerimanya, selain mengharapkan kekejaman masa lalunya dapat dilupakan.
Anwar yang memang memiliki sifat pemaaf tahap tinggi menerima huluran salam tangan Tun Mahathir dengan hati yang terbuka dan sambil tersenyum kerana dalam jiwanya tersemat keinginan yang lebih tinggi untuk melihat negara ini dapat diselamatkan.
Bermula daripada detik itulah Tun Mahathir semakin diterima baik dalam PH, malah keluarga Anwar, khususnya Dr. Wan Azizah Wan Ismail dan Nurul Izzah yang sebelumnya dilaporkan agak keberatan untuk berbaik semula dengan orang yang pernah membuatkan keluarganya sengsara, turut berubah dan lembut hati jadinya.
Tentulah perubahan sikap Dr. Wan Azizah dan Nurul Izzah itu kerana Anwar yang memujuk dan meyakinkannya.
Apabila Tun Mahathir akhirnya diterima sebagai calon Perdana Menteri bagi PH dan Anwar sebagai penggantinya, maksud tersirat dan kedudukan sebenar Tun Mahathitlr di sebalik perjanjian yang dipersetujui pada 7 Januari 2018 itu tidak diragui lagi hanyalah sebagai Perdana Menteri sementara saja.
Perdana Menteri sebenar PH adalah tetap Anwar yang diharapkan mendapat haknya setelah beliau dibebaskan daripada penjara, diberi pengampunan dan selepas menjadi Ahli Parlimen yang merupakan syarat utama untuk membolehkannya menjadi pengganti Tun Mahathir.
Atas kedudukan sebagai Perdana Menteri sementara, tempoh dua tahun bagi Tun Mahathir memegang jawatan itu adalah jangkamasa yang paling munasabah dan sebab itu apabila beliau berkali-kali menyatakan akan menyerahkan kuasanya dalam jangkamasa itu, para pemimpin PH tidak membantahnya dan tidak pernah sesiapa pula pada waktu itu tidak setuju dengannya.
Dikirakan tempoh dua tahun itu sudah memadai untuk Tun Mahathir menjadi Perdana Menteri sebelum melakukan serah kuasa, bukan saja agar Anwar selepas itu ada masa sekitar tiga tahun untuk memimpin negara dan memperkenalkan idea-idea baru sebelum ketibaan PRU15, tetapi juga kerana logiknya Perdana Menteri sementara tidak sewajarnya memegang jawatan lebih lama berbanding Perdana Menteri yang sebenar.
Dan jika peralihan kuasa dianjakkan sehingga November iaitu selepas Sidang Apec, ini bermakna Tun Mahathir akan memegang jawatan Perdana Menteri selama dua tahun setengah dan Anwar juga selama dua tahun setengah.
Tempoh itu juga sebenarnya tidak sesuai kerana Perdana Menteri sementara memegang jawatan dalam jangka masa yang sama dengan Perdana Menteri yang sebenar.
Dalam hal ini, tempoh dua tahun untuk Tun Mahathir dan tiga tahun untuk Anwar adalah paling sesuai dan munasabah di mana Perdana Menteri sebenar mesti diberikan masa yang lebih lama daripada pendahulunya yang hanya bersifat sementara.
Maka, mahu tidak mahu, Mei ini Perdana Menteri sementara harus mengundurkan diri sebagaimana janji yang berulang kali dilafazkannya untuk Perdana Menteri sebenar mengambil alih tempatnya pula.
Dunia ini tidak sukar jika semua orang ingat dan berpegang kepada janji serta sedar, Tuhan sentiasa memerhati sebelum mengadili untuk suatu kehidupan yang abadi.
(ShahbudinHusin 12/02/2020)

0

0

votes
Article Rating
Kongsikan artikel ini


USUL PERCAYA PAS TAK AKAN KE MANA-MANA, TIDAK MUNGKIN KERAJAAN BENARKANNYA

Sama seperti usul RUU355 sebelum ini, usul undi percaya Pas untuk membodek Tun Mahathir Mohamad supaya kekal memegang jawatan Perdana Menteri sehingga habis penggal, turut dipercayai tidak akan ke mana-mana akhirnya.
Usul yang janggal yang tidak pernah berlaku selama ini yang mahu dibawa Pas itu pada hakikatnya tidak mungkin dibenarkan oleh kerajaan untuk dibentangkan.
Ini kerana ia tiada keperluan untuk dibawa memandangkan kedudukan Tun Mahathir sebagai Perdana Menteri tidak pernah tergugat sama sekali.
Semua pihak dalam PH masih menyokong kepimpinan Tun Mahathir, cuma yang dituntut hanyalah peralihan kuasa kepada Anwar Ibrahim yang sudah pun merupakan suatu perjanjian dalam PH.
Ditambah dengan Pas yang turut menyokong kepimpinan Tun Mahathir, ia tambah menjadikan kedudukan Perdana Menteri bertambah kukuh dan semakin tidak logik untuk usul percaya itu mahu dibentangkan.
Beberapa bekas Ahli Parlimen yang ditinjau pendapat mereka juga menyuarakan perkara yang sama.
Kata mereka, urusan berkaitan usul adalah urusan kerajaan dan usul percaya Pas itu tidak masuk akal sama sekali untuk diterima.
Tambah mereka, usul undi percaya kepada Tun Mahathir hanya boleh dibawa oleh parti yang meletakkannya sebagai Perdana Menteri, bukannya oleh parti pembangkang yang secara prinsip adalah menentang Perdana Menteri.
Pembangkang, kalau mahu membawa usul, jelas mereka, ialah usul undi tak percaya kepada Perdana Menteri.
“Bodoh sangat kalau PH setuju membenarkan Pas membawa usul percaya itu,” tambah seorang bekas Ahli Parlimen BN selama dua penggal ketika ditanya pendapatnya.
Seorang bekas menteri pula berkata, tidak sukar memahami tujuan sebenar usul Pas itu adalah untuk membodek Tun Mahathir serta dalam waktu yang sama bertujuan memecah-belahkan PH bagi memudahkan parti itu bersama UMNO memenangi PRU akan datang.
Kata beliau, walaupun PH berdepan isu peralihan kuasa yang masih tergantung, mereka tidak akan membiarkan gabungan itu terpecah melalui usul Pas itu.
“Tun Mahathir sendiri pun tidak mungkin mahu PH berpecah kerana legasi dan anaknya masih ada di belakang kedudukannya sekarang.
“Langkah terbaik yang akan diambil oleh Tun Mahathir dan PH ialah menyelesaikan isu peralihan kuasa kepada Anwar dengan cara yang terbaik, sambil dalam masa yang sama tidak memberi ruang untuk Pas dan UMNO untuk memenangi PRU akan datang,” jelas bekas menteri itu lagi.
Untuk itu, beliau yakin, usul undi percaya ini hanya akan menjadi mainan di media saja, tetapi tidak akan menjadi kenyataan untuk dibentangkan di Parlimen.
Dalam ertikata lain, kalau RUU355 juga menjadi mainan di media dengan ditangguh demi ditangguh dan hanya dibentangkan di Padang Merbok saja, usul undi percaya ini barangkali tidak lebih sekadar mainan di laman Facebook semata-mata.
(ShahbudinHusin 12/02/2020)

0

0

votes
Article Rating
Kongsikan artikel ini


MAHATHIR KOMITED LEPAS JAWATAN SEPERTI DIJANJIKAN – ANWAR

Saya bertemu Perdana Menteri di Putrajaya sekembalinya saya dari Port Dickson.
Dalam pertemuan tersebut saya dan Tun Dr Mahathir Mohamad membincangkan mengenai peralihan kuasa.
Saya bangkitkan isu tersebut kerana ada usaha daripada PAS, sekumpulan dari UMNO dan sebilangan kecil dari KEADILAN sendiri yang dipercayai berusaha mendapatkan tandatangan menyokong kepimpinan Tun Dr Mahathir sehingga akhir penggal.
Perdana Menteri tidak terlibat dalam usaha tersebut malah mengulangi kenyataan tegas bahawa beliau akan melepaskan jawatan seperti yang telah dijanjikan.
Saya cenderung agar beliau terus menerajui negara sehingga selesai Sidang Kemuncak Kerjasama Ekonomi Asia Pasifik (APEC).
Namun perkara ini akan dimuktamadkan dalam Mesyuarat Majlis Presiden Pakatan Harapan (PH) pada 21 Februari ini.
Saya turut memaklumkan kepada Perdana Menteri bahawa memandangkan wujud muslihat licik sedemikian maka pimpinan PH dan beberapa rakan lain akan tetap mempertahankan perjanjian Muafakat PH yang dimeterai pada 7 Januari 2018, yakni tegas menyokong kepimpinannya selaku Perdana Menteri Ke-7 dan saya sebagai Perdana Menteri Ke-8.
Saya juga ingatkan bahawa selama hampir dua tahun usia PH, muafakat yang termeterai tersebut tidak pernah digugat oleh mana-mana parti bersekutu – KEADILAN, DAP, AMANAH dan PPBM.
ANWAR IBRAHIM
13 FEBRUARI 2020.

0

0

votes
Article Rating
Kongsikan artikel ini


MAHATHIR MESTI BERANI BERTERUS-TERANG JIKA MASIH KEKAL BERPEGANG PADA JANJI

Selepas gagal membuatkan janji peralihan kuasa terbatal dengan rancangan pembentukan Pakatan Nasional, kini muncul satu lagi usaha lain bagi tujuan yang sama.
Kali ini dilaporkan suatu usaha terancang menghimpunkan Akuan Bersumpah Ahli-Ahli Parlimen telah muncul yang tujuannya adalah untuk menyokong Tun Mahathir Mohamad kekal sebagai Perdana Menteri sehingga habis penggal.
Adalah jelas usaha ini menggambarkan ketakutan mereka yang terbabit berhubung ketibaan bulan Mei di mana peralihan kuasa kepada Anwar Ibrahim mungkin tidak dapat dielakkan lagi.
Maka, seboleh-bolehnya sebelum Mei, sesuatu yang munasabah mesti dilakukan yang boleh mendorong Tun Mahathir terpengaruh dan bersetuju memungkiri janji peralihan kuasa dengan terus berada di Putrajaya sehingga habis penggal.
Dengan semua Ahli Parlimen Pas dilaporkan sudah bersetuju menandatangani Akuan Bersumpah itu, usaha sekarang ini sedang giat dilakukan terhadap Ahli-Ahli Parlimen dalam UMNO.
Menurut dakwaan Lokman Noor Adam, Zahid Hamidi adalah di belakang gerakan mengumpul Akuan Bersumpah untuk Ahli-Ahli Parlimen itu.
Kiranya benar, ini adalah usaha kedua Zahid Hamidi dalam waktu terdekat ini untuk bekerjasama dengan Tun Mahathir setelah rakaman audionya menzahirkan keinginan yang sama didedahkan Lokman, baru-baru ini.
Dengan berdepan 87 kes mahkamah yang memungkinkannya menghuni penjara bagi tempoh yang lama, keinginan Zahid Hamidi untuk terus bekerjasama dengan Tun Mahathir tidaklah sukar difahami.
Tetapi, sebagai orang perjuangan yang memegang jawatan Presiden UMNO dengan 3.7 juta ahli di belakangnya, keinginan bekerjasama dengan tujuan peribadi yang jelas di belakangnya itu tentunya saja sesuatu yang memalukan.
Dilaporkan juga, turut menerima Akuan Bersumpah itu adalah Najib Razak sendiri yang hampir pasti beliau tidak akan menandatanganinya.
Sejauh mana usaha mengumpul Akuan Bersumpah ini berjaya mencapai tujuan mengekalkan jawatan Tun Mahathir sehingga habis penggal masih lagi sukar dipastikan.
Ini kerana, oleh kerana Tun Mahathir dipilih sebagai Perdana Menteri melalui PH, beliau sebenarnya masih terikat dengan perjanjian peralihan kuasa yang sudah dipersetujuinya melalui gabungan itu.
Pihak-pihak lain, terutama pembangkang, tiada hak sama sekali untuk campurtangan, malah membatalkan perjanjian itu, sama ada melalui penubuhan Pakatan Nasional atau mewujudkan Akuan Bersumpah.
Peralihan kuasa Perdana di pertengahan penggal bukan perkara asing bagi negara kita, ia telah berlaku beberapa kali sebelum ini, tetapi mengapa kali ini ia begitu ditakuti dan tidak mahu dijadikan kenyataan?
Yang pasti, semua usaha ini, apalagi jika Tun Mahathir terus berdiam diri tanpa mengeluarkan apa-apa kenyataan, hanya akan menampakkan sikap tamak dan keinginannya untuk mungkir janji secara diam-diam.
Untuk mempastikan tiada lagi perkara yang seumpamanya muncul selepas ini, adalah penting untuk Tun Mahathir segera berterus-terang menolak semua usaha untuk mengekalkannya sehingga tamat penggal itu.
Tun Mahathir mesti kembali berpegang kepada janji awalnya sebelum ini untuk memegang jawatan Perdana Menteri selama dua tahun saja dan menyerahkan kepada Anwar menggantikannya sebelum PRU15 bagi menunjukkan dirinya sebagai pemimpin, masih ada harga diri, wibawa dan intergriti untuk diteladani.
Pemimpin tanpa janji, apatah lagi tidak berani menunaikan janji, tidak lebih hanya seperti kayu mati.
Apakah Tun Mahathir mahu ditanggap rakyat seperti itu?
Hanya satu kenyataan daripada Tun Mahathir untuk menolak dikekalkan sehingga habis penggal, sebaliknya patuh kepada janjinya sendiri, sudah cukup sebenarnya untuk menutup semua episod ini yang jika dibiarkan berterusan lebih memalukan dirinya sebagai seorang negarawan.
(ShahbudinHusin 13/02/2020)

0

0

votes
Article Rating
Kongsikan artikel ini


BERTAUBATLAH TOK GURU HADI AWANG!!!

Pas dilaporkan akan terus dengan rancangan untuk membawa usul undi percaya agar Perdana Menteri dikekalkan mentadbir negara sehingga habis penggal, meskipun isu peralihan kuasa pada hakikatnya tidak berbangkit lagi setelah pertemuan Anwar Ibrahim dengan Tun Mahathir Mohamad semalam.
Dalam pertemuan semalam, Tun Mahathir memberitahu Anwar, beliau kekal komited dengan janji peralihan kuasa yang telah dipersetujui bersama PH sebelum ini.
Tun Mahathir juga menegaskan, beliau tidak terlibat dengan sebarang komplot mengumpul tandatangan bagi tujuan mengekalkannya sehingga habis penggal.
Hari ini, bercakap tentang hal yang sama, Tun Mahathir juga berkata, beliau sudah berusia 94 tahun dan menginjak 95 tidak lama lagi.
“Saya sudah 94 tahun.
“Tak lama lagi 95. Mana boleh tahan,” kata beliau.
Dalam ertikata lain, Tun Mahathir sedar kekuatan dirinya tidak mungkin bertahan sehingga ke habis penggal dan untuk itu, melakukan peralihan kuasa kepada Anwar sebagaimana yang telah dipersetujui adalah pilihan terbaik baiknya.
Tetapi, Hadi Awang memberitahu, Pas akan tetap membawa usul undi percaya sebagaimana yang telah dirancangnya.
Malah, beliau menegaskan tindakan itu bukan untuk mengampu Tun Mahathir, tetapi untuk menyelamatkan negara.
Dalam hal ini, apakah Hadi Awang tidak faham-faham lagi apa yang dikatakan oleh Tun Mahathir itu?
Untuk apa lagi Pas mahu membawa usul undi percaya mahu Tun Mahathir kekal sehingga habis penggal pada sidang Parlimen Mac ini, sedangkan penyerahan kuasa kepada Anwar bakal menjadi kenyataan?
Lebih-lebih lagi jika pada mesyuarat Majlis Presiden PH pada 21 Februari nanti tarikh peralihan kuasa sudah dipersetujui, membawa usul undi percaya untuk Tun Mahathir kekal sehingga habis penggal sudah tidak memberi apa-apa makna lagi.
Apa yang Pas mahu lagi sebenarnya?
Benarkah tindakan membawa usul itu untuk menyelamatkan negara?
Atau ia menggambarkan ketakutan Pas terhadap sosok bernama Anwar yang bakal menjadi Perdana Menteri?
Sebagai parti yang mendakwa memperjuangkan Islam, apakah Pas tidak sedar mencetuskan gangguan atau kekacauan yang boleh membawa negara menjadi tidak aman melalui usul itu adalah perbuatan yang dilarang oleh agama?
Bertaubatlah Tok Guru!!
(ShahbudinHusin 14/02/2020)

0

0

votes
Article Rating
Kongsikan artikel ini


MESYUARAT MAJLIS PRESIDEN 21HB INI MESTI, MESTI DAN MESTI TETAPKAN TARIKH SERAH KUASA

Hanya semalam ketika Tun Mahathir Mohamad memberi pengakuan kepada Anwar Ibrahim bahawa beliau sentiasa komited terhadap janji peralihan kuasa yang telah dipersetujuinya serta tidak terlibat sama sekali dengan sebarang komplot mengumpul tandatangan bagi mengekalkan khidmatnya sehingga habis penggal, hari ini keluar pula laporan yang berbeza.
Dilaporkan seramai 138 Ahli Parlimen sudah menandatangani Akuan Bersumpah bertujuan menyokong khidmatnya sehingga habis penggal atau hingga tahun 2023.
Walaupun angka yang dilaporkan itu agar meragukan, misalnya 26 Ahli Parlimen PKR dan 39 Ahli Parlimen BN dikatakan telah menandatangani Akuan Bersumpah itu, hakikatnya mereka yang takut dengan peralihan kuasa dan cuba menggagalkannya, tidak pernah putus asa daripada berusaha.
Dalam konteks angka yang dilaporkan itu, adalah tidak munasabah sebenarnya 26 atau lebih separuh daripada keseluruhan 50 Ahli Parlimen PKR tidak setuju Anwar menjadi Perdana Menteri untuk menggantikan Tun Mahathir.
Begitu juga 39 Ahli Parlimen BN yang dilaporkan telah menandatangani Akuan Bersumpah, angka ini juga agak keterlaluan kerana jika ia betul, bermakna Najib Razak, Tengku Razaleigh Hamzah, Nazri Aziz dan Ahmad Maslan yang antara dikenalinya sebagai anti Tun Mahathir turut bersetuju agarbkhidmat Perdana Menteri dikekalkan sehingga habis penggal.
Bagaimanapun, berpendirian sama seperti ketika bertemu Anwar semalam, Tun Mahathir sekali lagi menyatakan beliau tidak tahu menahu serta tidak terlibat langsung dengan pengumpulan tandatangan itu.
Malah, beliau juga hairan bagaimana laporan itu timbul kerana beliau sudah menyatakan pendiriannya untuk terus komited terhadap janji peralihan kuasa kepada Anwar sebagaimana yang sudah dinyatakannya serta dimaklumkan kepada Anwar semalam.
Cuma, di sebalik usianya yang semakin meningkat tua, Tun Mahathir seolah-olah mahu permintaannya agar peralihan kuasa dianjakkan sehingga selepas Sidang Apec pada November, difahami dan diterima.
“Saya dengar cerita macam-macam, termasuk nak suruh saya kekal 22 tahun lagi.
“Saya sudah 94 tahun.
“Tak lama lagi 95. Mana boleh tahan.
“Saya janji akan letak jawatan selepas Apec, itu saya pegang kepada janji saya.
“Saya tidak terlibat dengan yang lain (SD), cuma janji letak jawatan (dan) akan letak jawatan,” katanya lagi.
Begitu pun, adalah dipercayai khabar angin dan spekulasi jahat yang bertujuan menggagalkan peralihan kuasa tidak akan berhenti begitu saja, biarkan selepas berpuluh kali Tun Mahathir menafikannya.
Mereka yang takut jika peralihan kuasa menjadi kenyataan dan Anwar menjadi Perdana Menteri, dirasakan akan terus berusaha dengan pelbagai cara serta helah untuk menggagalkannya.
Untuk itu, mesyuarat Majlis Presiden PH pada 21hb Februari ini adalah penting untuk menamatkan segala spekulasi dan khabar angin jahat itu daripada terus berleluasa dan bermaharajalela.
Segala spekulasi, khabar angin dan komplot itu dengan sendirinya boleh ditamatkan jika mesyuarat pada 21hb Februari dapat menetapkan tarikh khusus tentang peralihan kuasa.
Tidak kira sama ada Mei atau November yang akan dipersetujui, tarikh khusus mengenainya tidak boleh tidak, mesti, mesti dan mesti ditetapkan kali ini.
Selagi tidak ditetapkan, selagi itulah isu peralihan kuasa ini tiada kesudahannya dan akhirnya PH sendiri akan bermasalah akhirnya.
Kali ini Majlis Presiden mesti ada ketegasan yang jitu demi masa depan PH dan negara yang sedang mereka tadbir sekarang ini.
(ShahbudinHusin 14/02/2020)

0

0

votes
Article Rating
Kongsikan artikel ini


SELEPAS KOMITED SERAH KUASA KEPADA ANWAR, MAHATHIR SEPATUTNYA LARANG USAHA KUMPUL SD DAN TOLAK USUL PERCAYA PAS

Seiring dengan pengakuan Tun Mahathir Mohamad kepada Anwar Ibrahim dalam pertemuan mereka Khamis lalu bahawa beliau komited berpegang kepada janji peralihan kuasa dan tidak terlibat dengan sebarang komplot mengumpul Akuan Bersumpah atau SD untuk mengekalkannya sehingga habis penggal, sekiranya benar masih sayangkan PH, sekurang-kurangnya dua tindakan di bawah ini harus dilakukannya tanpa bertangguh lagi.
Pertama, mengeluarkan kenyataan keras meminta diberhentikan serta-merta sebarang usaha mengumpul SD itu, tidak kira sama ada ia dilakukan oleh kelompok dalam Bersatu, UMNO atau sebagainya.
Kedua, juga mengeluarkan kenyataan tegas menolak campurtangan Pas mahu menyokongnya sehingga habis penggal melalui usul undi percaya di Parlimen.
Tetapi, adalah Tun Mahathir melakukannya?
Ikut logiknya, setelah membuat pengakuan sekali lagi untuk komited menyerahkan jawatan Perdana Menteri kepada Anwar Ibrahim, cuma meminta dianjakkan peralihan kuasa sehingga selesai Sidang Apec pada November, itulah yang seharusnya dilakukan oleh Tun Mahathir.
Ia sekurang-kurangnya dapat menjadikan keadaan menjadi tenang sementara menunggu peralihan kuasa dilaksanakan, seterusnya memastikan PH tidak lagi terancam perpaduannya.
Namun, tidak melakukan kedua-dua perkara tersebut memungkinkan boleh berlakunya banyak kejadian lain yang tidak dijangka.
Apa terjadi, meskipun sekiranya peralihan kuasa telah dipersetujui dalam mesyuarat Majlis Presiden 21hb Februari nanti adalah selepas Sidang Apec iaitu November, tetapi usaha golongan keparat mengumpulkan SD untuk tujuan mengekalkan khidmatnya sehingga habis penggal masih lagi berterusan dan tidak pernah dilarang oleh Tun Mahathir?
Cukupkah sekadar menyatakan beliau tidak terlibat dengan komplot tersebut?
Juga, apa akan terjadi jika tarikh peralihan kuasa telah dipersetujui, namun Tun Mahathir masih enggan mengeluarkan kenyataan tegas menyatakan tidak memerlukan sokongan daripada Pas melalui usul undi percaya terhadapnya?
Apakah susah benar bagi Tun Mahathir menolak usul percaya Pas itu sebagaimana beliau kerap membelasah parti Islam itu sebelum ini?
Dalam tempoh 9 bulan daripada sekarang sehingga selesai Sidang Apec pada November depan untuk menanti berlakunya peralihan kuasa, hakikatnya macam-macam perkara boleh berlaku.
Selagi Tun Mahathir tidak mengeluarkan kenyataan tegas dan keras melarang pengumpulan SD dan menolak Pas membawa usul undi percaya terhadapnya, bolehkah dalam tempoh 9 bulan itu beliau benar-benar dipercayai dan diyakini tidak melakukan satu lagi U-Turn seperti yang banyak kali dilakukannya sebelum ini?
Tidakkah mungkin nanti, dengan muka selamba dan kerut-kerut di wajah yang semakin nyata, Tun Mahathir akan berkata, “Memang saya nak serahkan jawatan kepada Anwar dan janji pun sudah dipersetujui, tetapi oleh kerana sokongan untuk saya masih ada, apa saya boleh buat?”
Dalam ertikata lain, bukankah dalam hal ini janji peralihan kuasa sebenarnya lebih baik kekal dilakukan pada Mei dan bukan November?
Menjelang November atau ada masa 9 bulan, selain wanita mengandung sudah boleh melahirkan anak, ular lidi pun sudah bertukar menjadi ular sawa yang cekap membelit di sana sini
,
kecuali jika Tun Mahathir dengan ikhlas dapat melakukan dua perkara yang disebut di atas tadi.
Maka, apakah tidak mustahil Tun Mahathir juga

akan membelit

lagi sebuah janj dalam tempoh 9 bulan akan datang?
ShahbudinHusin 15/02/2020)

0

0

votes
Article Rating
Kongsikan artikel ini